Tadiwennit d tselmadt n Tmaziɣt, massa Guiddir

## Tamaziɣt, d tamagit, d tutlayt n tyemmat, d idles, d amezruy...

Massa Guiddir: AZUL fell-awen. Di tazwara , tanemmirt-ik d tameqqrant a Mass Bendali ɣef tdiwennit-agi d wazal i tgiḍ i leqdic-inu, s lferḥ d ameqqran ara d-rreɣ ɣef yisteqsiyen-inek.

Tutlayt-inu: D anta-tt massa Gidir?

Massa Guiddir: Massa Guiddir Djedjiga neɣ Ɛacuri, d taselmadt n tutlayt d yidles amaziɣ deg tesnawit , bdiɣ deg useggas 2013 ar ass-a. Luleɣ deg taddart At Ɛisa Uyeḥya deg tɣiwant n At Yellilten , dinna i lemmdeɣ almi d tasnawit. Γur-i agerdas n yizerfan (licence des sciences juridiques et administratives) di tesdawit Mulud Mɛemmri - 2009. Agerdas n master deg tutlayt d yidles amaziɣ deg tesdawit Ɛebd Raḥman Mira , Bgayet - 2013.

Tutlayt-inu: Melmi tebdiḍ asenked n temsirin di youtube? D acu ay d iswi-inem agejdan deg useqdec-im n wallal-a atrar?

Massa Guiddir: Bdiɣ asenked n temsirin-agi deg youtube (s yisem n Massa Akselyan) seg umenzu n yennayer 2021 ar ass-a , iswi- inu d aselmed n tutlayt n tmaziɣt berra n tneɣrit akken almud n tutlayt-a ur-yettɣim ara kan deg usmil, ad yekcem ttawil agi amaynut. Inelmaden n wass-a ḥemmlen allalen itraren dɣa d tagnit tutlayt-agi ad tawi amkan-is gar tutlayin nniḍen.

Tutlayt-inu: Kemm yellan d taselmadt n Tmaziɣt di tesnawit, d acu i kem-yesbeɣsen akken ad tezriḍ ɣer tedwilin s ubrid n youtube.

Massa Guiddir: Wid iyi-d-yefkan afud, di tazwara d inelmaden-iw , acku ahil n useggas-agi akken neẓra akk, ur nebdi ara aseggas aɣurbiz di lawan , ɣef ssebba n unfafad kuruna. Dɣa, ahil yella-d usifses deg-s s temsirin s wudem n umeccaq (à distance ) inelmaden-iw ur gzin ara s ttawil uktazal-nsen s tira , dɣa sutren-d deg-i asekles n ssut-iw akken ad gzun akken ilaq, d tagi i yi-yeǧǧan xedmeɣ-d timsirin s ubrid-agi n youtube.

Tutlayt-inu: Iwumi laqent? D anwi i izemren ad tent-yeḍfer? Amek i ttwalin leqdic-im yinelmaden-im d yimeddukkal-im iselmaden n tesnawit?

Massa Guiddir: Timsirin i d-ttheyyiɣ d ahil i yinelmaden n uswir n tesnawit, ama d wid yeqqaren deg uɣerbaz neɣ s tebratin akked ilelliyen, war ma ttuɣ wid yebɣan ad lemmden tutlayt tamaziɣt .

Inelnelmaden d yiselmaden, ad rnuɣ imaṣwaḍen, d nutni i d afud-iw; anagar asebɣes i d-yekkan si tama-nsen. Xas ma asekles neɣ tamsirt yella wayen ixuṣṣen deg-s maca tuget deg-sen ttaken-iyi-d tabɣest ad kemmleɣ.

Tutlayt-inu: Ger temsirin di youtube akked tid n tesnawit, d acu i iεedlen neɣ i yemgaraden?

Massa Guiddir: D yiwen wahil , tarrayt d yiwet maca timsirin mgaradent aṭas imi mačči kif-kif mi ara d- nessenked tamsirt sdat n yinelmaden d ma yella ulac-iten. Dɣa timsirin i d-xeddmeɣ deg youtube xeddmeɣ-tent amzun akken wid iwumi ttmeslayeɣ werǧin tt-ssinen , ttawiɣ-d akk isallen ilqayanen icudden ɣer temsirt , yiwet yiwet, akken ad yegzu unelmad. Segzayeɣ s waṭas wudmawen acku yemgarad uswir n wid i yi-d-yeṭṭafaren, ssemraseɣ tutlayin nniḍen anda ilaq , tugniwin , izenziɣen. Iswi, d aseqreb n tikti d tmussni i unelmad.

Tutlayt-inu: D acu n wallalen i tessemraseḍ di tedwilin-im? Ansi i asent-id-tettagmeḍ timussniwin?

Massa Guiddir: Ddeqs n ttawilat i semraseɣ , skud xeddmeɣ, skud ttafeɣ-d allalen yelhan. Tamsirt, ttaruɣ-tt s powerpoint; asekles, xeddmeɣ-t s uselkim; aseggem n usekles, xeddmeɣ-t s yiwen usnas (application) akken ad taweḍ tugna d ṣṣut i yinelmaden d wid i yi-yeṭṭafaren akken iwata.

Tutlayt-inu: Mmeslay-aɣ-d cwiṭ ɣef wahil i tjerrdeḍ d yigburen-is.

Massa Guiddir: Ur nwiɣ ara ad sεuɣ annect-a n yinelmaden i yi-yeṭṭafaren , ferḥeɣ nezzeh yis-sen imi iyi-gan taflest , ṭṭafaren-iyi , xeddmen-yi-d afud; ɣef waya, lebɣi-w meqqer. Sεiɣ asenfar ɣer sdat, d aheyyi n temsirin n tutlayt tamaziɣt ara yennalen akk iswiren; annect-a, ma irad wuzmir.

Tutlayt-inu: D acu n tarrayt i tessemraseḍ, iɣef tbennuḍ amahil-im akken ad gezzun yiseqdacen ad ttawin ɣur-m tamussni?

Massa Guiddir: Tarrayt, d asexleḍ gar tarrayt tamaynut d tmensayt acku llant temsirin ideg ilaq ad d-fkeɣ imedyaten, ad segziɣ yis-sen, akken daɣen tikwal, ad slen , ad walin tugna , azenziɣ … atg Inelmaden gezzun yis-sen , iswi-inu d asiweḍ n yizen i wid d tid ara iwalin timsirin-inu.

Tutlayt-inu: D anwa i am-yettaken afus n tallelt (ma yella)? Ini-aɣ-d amek (techniquement)?

Massa Guiddir: Deg wayen yerzan aɣawas n temsirin igburen d nekk i yessewjaden, i yettnadin deg teɣbula yemgaraden ama d timsirin n yisdawanen , idlisen , ikatayen , iblugen… ma d aseggem d ucebbeḥ n temsirin d argaz-iw Mass Achouri i t-ixeddmen.

Tutlayt-inu: Kemm, yellan d tayemmat yettrebbin, tesselmadeḍ di tesnawit d youtube; ahat ur yeshil ara fell-am akken ad trefdeḍ akk taεkemt-a! Amek i tessawaḍeḍ ad tessedduḍ imuhal-im?

Massa Guiddir: Mačči d ayen isehlen, d taεkemt ẓẓayen. Refdeɣ-tt acku umneɣ s tutlayt d yidles-inu , ḥemmleɣ axeddim-iw d yinelmaden-iw , rnu ɣer-s beṭṭuɣ akud –iw gar ttrebga d uselmed. Leεtab, ur yettuneḥsab, iswi-inu, d tutlayt tamaziɣt, ad teflali gar tiyaḍ , ad tt-lemmden warraw-is.

Tutlayt-inu: Ma nessuter-am-d ad tgeḍ aktazal i umecwar akk i d-telḥiḍ, amek ara yili? Igerrez neɣ yeḥwaǧ ad yelhu ugar! D acu tessarameḍ i yimal deg way-a?

Massa Guiddir: Ur d-qqareɣ ara igerrez d ayen, nekk, simmal ttnadiɣ ad snerniɣ igburen , ad seggmeɣ ugar asenked-nsen. ad d-awiɣ tarrayin timaynutin i yessawaḍen ugar tamussni war leεtab ama i nekk ama i yinelmaden. Ad iniɣ skud nella mazal lxir ar sdat.

Tutlayt-inu: Aṭas medden i yeqqaren nḥemmel tutlayt-nneɣ. D acu i d tayri n Tmaziɣt ɣur-m?

Massa Guiddir: Tayri n tmeslayt d aseqdec-ines, d asemres-ines s zzuxx war akukru , nekkni s wid d tid i tt-yesselmaden ilaq ad as-neg amur deg wulawen n yimdanen , ad nreṣsi azal-ines deg ulawen d leqdicat-nsen s wudem n tussna.

Tutlayt-inu: D acu n wazal i tla tutlayt tamaziɣt ɣur-m? D acu i as-ilaqen akken ad d-yali fell-as wass amellal, ad teṭṭef amkan i tuklal di tmurt-nneɣ neɣ ger tutlayin nniḍen?

Massa Guiddir: Tamaziɣt, d tamagit, d tutlayt n tyemmat, d idles, d amezruy … maca leḥbis-is d imnaṛen, teqqim kan anda i tt-ssawalen. Γef waya, d lawan ad ncemmeṛ i yiɣallen. Yal yiwen, s tezmert-is s wudem ussnan , ad–tt-id-ibeyyen deg yal taɣult s usemres n wallalen imaynuten yeddan d tallit ideg nella.

Tutlayt-inu: Ablug-nneɣ "tutlayt-inu", zrin ɣef tlalit-is ugar n 6 wayyuren, mudd-aɣ-d tamuɣli-m fell-as.

Massa Guiddir: Γur-i nekk, d aɣbalu n tmussni s wacu ara tennerni tutlayt n tmaziɣt. S timmad-iw, ttawiɣ-d tamussni deg-s , ssarameɣ-as teɣzi n tudert, d aɣbalu ara yettfeyyiḍen d tagrest neɣ d anebdu, d leqdicat yecban wigi ara yefken afud d tudert i tutlayt tamaziɣt.

Tutlayt-inu: Awal-im n taggara, efk-it-id ttxil-m, d asirem-im i yimal.

Massa Guiddir: Tanemmirt-ik i tikkelt nniḍen imi tefkiḍ azal i leqdic-iw. Tanemmirt akk i wid d tid i iyi-d-yettakken afud, yal yiwen s yisem-is. Ssarameɣ ad iliɣ gar tid ara yesnernin tutlayt tamaziɣt. Ddeqs n yisenfaren iwumi xemmleɣ iɣallen ad nuɣal ɣer-sen mi ara d-banen s wudem unṣib. Awal-iw ar da «Tamaziɣt, buddeɣ -as tudert. ».

Assaɣ i unekcum ɣer temsirin n. massa akselyan di youtube:

https://youtube.com/channel/UCz9vfCqylBxBnghLgS7I-Zw

Tadiwennit, yexdem-itt S.Bendali

https://sadbendali.blogspot.com/2021/03/tadiwennit-d-tselmadt-massa-guidir.html


Talɣa taḥerfit n umyag s usilqey

## Acu d-teqqar tbadut?

Talɣa taḥerfit, d talɣa n umyag send ad yefti. D nettat i d tameẓyant ger talɣiwin-is. I wakken ad d-tafeḍ talɣa taḥerfit n umyag, ssefti-t kan ɣer wanaḍ akked wudem wis 2 n wasuf (kečč, kemm).

### Anwi imyagen i ilan talɣa taḥerfit?

Imyagen n tutlayt akk, lan talɣa taḥerfit: iluganen d yirluganen, imenza d yisuddimen, n tigawt neɣ n tɣara..

- Imyagen iluganen: ndeh, mdel, ldi, zwi, ɣumm…
- Imyagen irluganen: asem, ggall, dhu, af, zwir...
- Imyagen n tɣara: imẓiy, iwriɣ, aẓay, iẓid, imsus...
- Imyagen n tigawt: azzel, gzem, grurej, rẓem,
- Imyagen imenza: lmed, ečč, aɣ...
- Imyagen isuddimen:

- Aswaɣ: sselmed, ssečč, ssiɣ...

- Attwaɣ: ttwalmed, mmečč, ttwaɣ...

- Amyaɣ: myelmad, myečč, myaɣ…

-Talɣiwin tuddisin: ttuselmed, mselmad, myelmad...

### Asemgired ger talɣa taḥerfit n umyag asuddim d tin n umyag amenzu:

Aṭas n medden i iteggen tuccḍa, ladɣa iselmaden! Ttawḍen armi mmalen ayen ur nṣeḥḥa ara i yinelmaden-nsen. Akken i d-nenna deg ufella, yal amyag, yesεa talɣa-s taḥerfit. Talɣa taḥerfit n umyag asuddim, mačči d tin n umyag amenzu ansi d-yettusuddem. Akken mgaraden deg unamek ay mgaraden di talɣa taḥerfit. Ad nẓer tafelwit-a n yimedyaten, ad negzu ugar:

Tamsirt, yessewjed-itt-id Sadaq Bendali

https://sadbendali.blogspot.com/2021/03/tala-taherfit-n-umyag-s-usilqey.html

Ablug n tutlayt tamaziɣt d yedles-is. Tutlayt-inu - ma langue est un blog dédié à langue amazighe et sa culture.


Asuffeɣ n ufeggag seg umyag yeftin

**Nessen d akken amyag yeftin, yegber sin yiferdisen: amatar udmawan akked ufeggag. Mi ara nekkes amatar udmawan, ayen ara d-yeqqimen d winna ay d afeggag.** Md: *"*nelmed", deg-s ne d amatar udmawan 1u n usget, lmed d afeggag n umyag "lmed" yeftin ɣer yizri.

S wakka, ad negzu dakken yal udem ila amatar-is udmawan, yal timeẓri tla afeggag-is. Γef wayen yerzan afeggag, llan yimyagen ideg yettemcabi ger tmeẓri d tayeḍ. Ma nuɣal ɣer temsirin n umyag alugan d umyag arlugan, ad naf akk tignatin, ttunefkent-d.

### Aserwes n yifeggagen ger tmeẓra:

Anaḍ d wurmir, sεan yiwen ufeggag. Md: zwiret/ad tezwirem.

Izri, ila yiwen ufeggag akked wurmir d wanaḍ, mi ara yili umyag d alugan. Md: tmuddeḍ (izri)/mudd (anaḍ)/ad tmuddeḍ (urmir).

Anaḍ ussid d wurmir ussid, sεan daɣen yiwen ufeggag. Md: ttmagaret/tettmagarem.

Afeggag n yizri ibaw ideg tekcem teɣri n tibawt "i", yettemgarad ɣef win n yizri ilaw. Md: nezdeɣ/ur nezdiɣ

Amaɣun, iseεεu afeggag n tmeẓri-s:

Afeggag n umaɣun n yizri d win n yizri. Md: yeggull/yeggullen

Afeggag n umaɣun n wurmir d win n wurmir. Md: ad yeggall/ara yeggallen

Afeggag n umaɣun n wurmir ussid d win n wurmir ussid. Md: yettgalla/yettgallan

### Amgired n yifeggagen:

Afeggag n wurmir, yezga yettemgarad d win n wurmir ussid. Md: ad tader/tettader

Afeggag n wanaḍ, yezga yettemgarad d win n wanaḍ ussid. Md: adret/tettadrem

### Amgired ger ufeggag d uẓar:

Aẓar n umyag, yegber kan tirgalin tinaṣliyin, ulac deg-s tiɣra neɣ tirgalin i d-yernan ɣer umyag amenzu. Md: Amyag “nelmed”, afeggag-is, d “lmed”, aẓar-is, d “lmd”.

Deg wanaḍ, urmir akked yizri, tirgalin n ufeggag akk, d tid n uẓar. Md: afeg (anaḍ), ad tafgeḍ (urmir), ad yafeg (izri).

Deg wanaḍ ussid d wurmir ussid, llant tergalin i d-irennun d ticraḍ n tmeẓri neɣ n talɣa tasuddimt. Deg umedya, amyag “lmed”, yefka-d ilemmed (urmir ussid), ttwalmed (attwaɣ), sselmed (aswaɣ), myelmad (amyaɣ),

Tamsirt, yessewjed-itt-d S.Bendali

https://sadbendali.blogspot.com/2021/03/asuffe-n-ufeggag-seg-umyag-yeftin.html


Azalen ikudanen n wurmir ussid

## Urmir ussid d timeẓri yemmalen tigawt yettalsen neɣ inezzgen i iḍerrun deg yizri, deg umiran (amha) neɣ deg yimal. Akud, yemmal-it umernu, amallal, tazelɣa neɣ tigzi n tefyirt.

### 1-Urmir ussid war tazelɣa:

a-Tanumi:

Ixeddem Mḥend deg usensu. (talɣa tilawt)

Ur ixeddem ara Mḥend deg usensu. (talɣa tibawt)

b - Izri:

Zik, tzerrew Jeǧǧiga di tesdawit. (talɣa tilawt)

Zik, ur teqqar ara Jeǧǧiga di tesdawit. (talɣa tibawt)

Tella Jeǧǧiga tzerrew di tesdawit. (talɣa tilawt)

Ur telli ara Jeǧǧiga tzerrew di tesdawit. (talɣa tibawt)

Jeǧǧiga, tuɣ-itt tzerrew di tesdawit. (talɣa tilawt)

Jeǧǧiga, ur tt-tuɣ ara tzerrew di tesdawit. (talɣa tibawt)

### 2-Urmir ussid s tzelɣa:

a-Amiran:

Taseεdit, la tẓeḍḍ abernus.

Taseεdit, ur la tẓeḍḍ ara abernus.

b-Imal :

Deg unebdu-a, yal ass, ad d-ntekkes tibexsisin.

Deg unebdu-a, ur d-ntekkes ara, yal ass, tibexsisin.

Tamsirt-a, yessenked-itt-id Sadeq Bendali

*https://sadbendali.blogspot.com/2021/03/azalen-ikudanen-n-wurmir-ussid.html*


Tadiwennit d tmarut Cabḥa Ben Gana

## Cabḥa Ben gana, d yiwet tmarut tilemẓit si Ɛin Lḥemmam (Micli), tessuffeɣ-d ungal is amezwaru deg useggas 2019 tsemma-as Amsebrid; terna-d ammud n tmedyazt di 2021 akked gma-s Masinisa, semman-as : Ixef n wawal.

## Tutlayt-inu: Melmi i turiḍ aḍris-im amezwaru n temẓi? (ma tecfiḍ) D acu i d azwel-is?

Cabḥa Ben Gana: Aḍris-inu amenzu uriɣ-t mi lliɣ deg uɣerbaz alemmas gar 2002 d 2004, azwel ines : Ccix-iw-Aselmad-iw (Matoub Lounes).

Tutlayt-inu: Ahat tella kra n tɣawsa i kem-iwellhen ɣer taɣult n tira. D acu-tt?

Cabḥa Ben Gana: Ayen yi-iwellhen ɣer taɣult-agi n tira, d leḥmala-w i tira d tɣuri, i tsekla, daɣen leḥmala-w i tutlayt d yidles inu.

Tutlayt-inu: Anida, melmi tettaruḍ? D acu n uḥric n wass i tesmenyafeḍ i tira?

Cabḥa Ben Gana: Ur sɛiɣ ara akud neɣ adeg i tira, maca sumata ttaruɣ mi ara iliɣ i yiman-iw, ladɣa deg yiḍ ; tira am udfel, tḥemmel tasusmi d tillas.

Tutlayt-inu: Ungal-im amezwaru "Amsebrid", yettawi ameɣri ɣer wammas n tmetti taqbaylit. D acu ay d izen agejdan i yeffren deg-s?

Cabḥa Ben Gana: Aṭas n yiznan i d-mesckukleɣ deg umsebrid, ama ɣef tayri di twacult, gar urgaz d tmeṭṭut. ɣef umennuɣ n tmeṭṭut gar wansayen d tiddin-ines deg wakud yuẓen ar sdat… Amdan akken yebɣu yuzzel, amek yebɣu yidir ɣer taggara, ad yeqqim d amsebrid kan, d inebgi di tudert !

Tutlayt-inu: Aṭas n yinelmaden iqburen n ugezdu n tutlayt d yidles imaziɣen n M.At Mεemmer n Tizi Wezzu, gar-asen, kemm, i uɣalen d imura. D acu ay d ufur n waya?

Cabḥa Ben Gana: Ahat imi i aɣ-iḥuza ujajiḥ n tefsut taberkant. Wa yessaweḍ-d, yecfa-d wa ḥkan-as-d ɣef lbaṭel ibubb ugdud aqbayli. Bɣan ad as-gezmen iles d yiẓuran. Neffud tutlayt nelluẓ idles. Ma d tarmit-inu, afran i tira, d tira s Teqbaylit (Tamaziɣt) yella-d yakan uqbel ad kecmeɣ ɣer tesdawit. Maca aṭas i ibeddel deg-i unekcum-inu ɣer ugezdu n tutlayt d yidles amaziɣ. Din-a i ḍalleɣ ɣef umaḍal n tsekla taqbaylit s tewsatin ines. Aṭas i d-newwi ɣer iselmaden-neɣ am Saɛid Cemax, Ṛemḍan ɛacur, Akli Ṣalḥi d wiyaḍ nniḍen ama d tamussni ama d afud … ad faṛseɣ tagnit akken ad ten-snemmreɣ.

Tutlayt-inu: Γur-m, d acu i isehlen, i iweεren, d tira n udlis neɣ d asuffeɣ-nnes?

Cabḥa Ben Gana: Ur tewɛir ara tira n udlis akken yewɛer usuffeɣ ines.

Tutlayt-inu: D acu n umaru n tsuta yezrin i tessarameḍ ad am-yili d azamul, ad taɣeḍ abrid-is ?

Cabḥa Ben Gana: Yal amaru n tsuta yezrin, d azamul ɣur-i, sɛan azal, imi tira nsen ur teqqim ara kan d tsekla, d amennuɣ d tiɣri, d asekfel d usefti n tgemmi-nneɣ…

Tutlayt-inu: Iwumi tettaruḍ? I uɣref-im neɣ i talsa s umata? D acu ara tiniḍ ma teɣli-am-d tegnit n usuqel n wungal-im?

Cabḥa Ben Gana: Tira-w, tikwal d azuzen d usugen, tikwal d izen, tikwal i tutlayt tikwal, i talsa. Ma d tasuqilt ur d-qqareɣ ara ala!

Tutlayt-inu: Di tmuɣli-m, amdan amaziɣ neɣ aqbayli, d win yeqqaren neɣ yesra i usḥulfu ugar ɣef tɣuri?

Cabḥa Ben Gana: Llan wid yeqqaren, mazal ḥemmlen ad kecmen deg umaḍal n yidlisen, maca les réseaux sociaux yejbed cwiṭ ilmeẓyen ɣef udlis, mačči ala iqbayliyen, tamsalt-a tḥuza leǧnas merra.

Tutlayt-inu: Tutlayt tamaziɣt, mazal-itt ur tufi iman-is ar tura. D acu i tt-ixussen akken ad teffeɣ seg yir addad ideg tella?

Cabḥa Ben Gana: Ddac ddac akken ad naweḍ, ur ntettu ara belli si mi nebda abrid, si 81 i tebda tutlayt-a tesrusuy iman-is ɣef tferkit. Lexṣas yella, yewwi-d uxeddim ad yili, yal wa ad yernu asɣar-is, akken ad temmed taffa. Tutlayt-a teḥwaǧ arraw-is ; wid ara tt-yarun, ara tt-yeɣren, ara tt-yemmeslayen, teḥwaǧ imura, imesnilsen, imazrayen… atg

Tutlayt-inu: D acu tessarameḍ deg waya?

Cabḥa Ben Gana: Sarameɣ tadukli gar yiqbayliyen, gar yimaziɣen ilmend n Teqbaylit d Tmaziɣt !

Tutlayt-inu: Efk-d tamuɣli-m ɣef "tutlayt-inu" fell-as d yigburen-is.

Cabḥa Ben Gana: Afud igerrzen di leqdic nwen.

Tutlayt-inu: Awal n taggara, a-t-an ɣur-m.

Cabḥa Ben Gana: Tanemmirt i kunwi i yesseqraben imura ɣer yimeɣriyen.

Tadiwennit, yexdem-as-tt Sadaq Bendali

https://sadbendali.blogspot.com/2021/04/tadwennit-d-tmarut-cabha-ben-gana.html


Tadiwennit akked umaru aneɣmas Ɛmer Tafat

## Ɛmer Tafat d yiwen n umdan i iḥemmlen tutlayt-is, idles d tnaṣlit. D amedyaz, d bab n wawal, d aneɣmas, d ameɣnas. Si temẓi-s ar assa, yezga iqeddec ɣef tutlayt d yedles n weɣrif-is. Ha-tent-a tririyin-is ɣef yisestan i as-tefka massa Cebbiri:

Tutlayt-inu: Acimi tsemmaḍ iman-ik Ɛmer Tafat?

Ɛmer Tafat: Mačči d nekk i isemman i yiman-iw Tafat, maca akka i d-ufiɣ isem-iw ɣer yimarawen-iw. Isem n twacult-iw * Tafat *, tettwassen di taddart n Yizarazen, taɣiwant n Tmizar.

Tutlayt-inu: Ḥku-aɣ-d ɣef umecwar-ik d yedles, melmi d wamek tebdiḍ?

Ɛmer Tafat: Amecwar-iw, simmal yettimɣur, simmal yettibεid i tmuɣli. Mi ara sikdeɣ ansi i d-εeddaɣ, yettban-iyi-d yebεed. Tikwal tettuɣ kra n tɣawsiwin mehleɣ... kkreɣ-d ufiɣ-d iman-iw ttɣamaɣ d yimɣaren n taddart, leqḍeɣ-d ɣur-sen tamusni, lemdeɣ ɣur-sen amek ttfessilen Taqbaylit.

Syin, zziɣ ɣer tɣuri n yedlisen s Tefransist ulac adlis ur iyi-d-yuɣ ara baba. Γriɣ idlisen n Dda Lmulud, Mulud Ferεun, ladɣa wid yettwarun s Teqbaylit ; Si Muḥend, isefra n Leqbayel...dɣa wigi werǧin i asen-ṭṭaxreɣ armi ssazzaleɣ taɣuri-nsen am waman. Uɣalen-iyi d imeddukal n yal ass, din i iyi-tudef tmedyazt allaɣ-iw.

Tutlayt-inu: Gar tira n tmedyazt d tesrit, anida tettafeḍ iman-ik?

Ɛmer Tafat: Ttafeɣ iman-iw deg-sent di snat, acu kan ur tent-mehleɣ ara ɣef tikkelt; ttasent-d ɣur-i s nnuba. Mi d-isuḍ waḍu n tmedyazt, ad yi-tafeḍ ssefrayeɣ, mi d-isuḍ waḍu n tesrit ur ḥebbseɣ ara tira. Tiɣawsiwin-a, di snat ḥemmlent ad ffɣent ɣer uzayez, ticki tettaruḍ, tessuffuɣeḍ-d ad d-rnunt tiyaḍ. Ma qqiment kan, asariǧ-nni n tira ad yeḥbes…

Tutlayt-inu: Tcuddeḍ mliḥ ɣer tmedyazt taqburt, acuɣer?

Ɛmer Tafat: S tidet uriɣ tizrawin ɣef kra n yimedyazen iqburen, yecban Yusef Uqasi, Beɣdad n taddart-nneɣ akked Si Muḥend. Tizrawin-a ffɣent-d yakan deg yiɣmisen d tesɣunin n yiseggasen yezrin. Ɛawdeɣ-asent-id deg ublug-inu…

Yewwi-d fell-aneɣ ad d-nejmeε tasekla taqburt, ad tt-nerr di texzant n tsekla, ad d-yas wass ad tenfeε, Akken yenna Ṭaher Ǧaεuṭ, ad fell-as yeεfu Rebbi deg usentel-a deg useggas n 90 "yal taddart tesεa amedyaz zik, yewwi-d fell-aɣ ad d-nerr tasekla taqdimt i aɣ-iruḥen. Iwata yal win yettnadin, ad d-yejmeε isefra iqburen n taddart-is".

Tutlayt-inu: Neẓra tesεiḍ iblugen n Tmaziɣt, amek i ten-tseddayeḍ ?

Ɛmer Tafat: Γur-i iblugen n Tmaziɣt, wid yellan : Tamazight ass-a (di blogger), idles-iw (blog 4 ever), tasuta (canablog) rnu amaṭṭaf n youtoube, d usebtar n facebook. Iblugen-agi, cubaɣ-ten ɣer tesɣunin, yal yiwen s yisental-ines. Timsal rzant anadi deg ttawilat n internet, simmal tettnadiḍ ad d-ldint tewwura. Ḥemmleɣ ad geɣ i Tmaziɣt ablug i ifazen, ara tt-id-yesbanen.

Tutlayt-inu: Ɛmer Tadat, d ameɣnas, d aneɣmas. Amek i ak-tεawen tɣamsa di leqdic adelsan?

Ɛmer Tafat: Tidet kan d taɣamsa i iyi-ikemmlen ad snerniɣ di tira s umata. I wakken amyaru ad yili yekmel, yewwi-d ad yizmir ad yaru deg yiɣmisen d tesɣunin. Uriɣ di ddeqs n tesɣunin ; Izen n Umaziɣ, Tafuɣalt...akken uriɣ deg uɣmis Tamurt, le Doir d'Algérie, Quotidien de Kabylie.

Tutlayt-inu: Acu-ten wuguren i d-temmugreḍ iḍelli d wass-a?

Ɛmer Tafat: Ugur-iw nekk iban, d ugur n tedrimt i usuffeɣ n yedlisen-iw, uriɣ ukkuz (4) n yedlisen mazal ur d-ffiɣen ara. Limmer ad d-ffɣen ahat ad sεun amkan-nsen akken iwata, acku wwin arrazen n warraz n Dda Lmulud At Mεemmer. Limmer llan wid iḥemmlen nezzeḥ Tamaziɣt, d wid iweεεan zemren ad aɣ-εiwnen ad ten-id-nessuffeɣ. Imi akka i d-tesbeḥ, ad d-nini kan melmi d-yewweḍ wakud-nsen ad d-ffɣen.

Tutlayt-inu: Mi ara nmuqel tallit n lḥers ɣef Tmaziɣt akked tallit n wass-a, anti axir?

Ɛmer Tafat: Di snat n talliyin sεant azal; tallit n zik 80 d asawen llan aṭas n wid yesεan tabɣest d nnif d argaz neɣ d tameṭṭut. Ǧuhden s wul d nneyya, sebblen ixfawen-nsen ɣef Tmaziɣt, wwten wwin-d ayen i wumi zemren i tutlayt d yedles. Ur tt-bnin ara ɣef uεebbuḍ, tella tegmat d tdukli, yal amussu ad as-tiniḍ d yiwen.

Tura diɣ, arrac d tullas Llah Ibarek, yal yiwen acu imehhel i Tmaziɣt. Ddeqs n tɣawsiwin i d-yernan ɣef zik ; ttawilat n tfurmatit, anasiw, iblugen… zemren ad ten-smersen deg usnerni n yedles s sshala. Acu kan ur d-yewwi ara ad nsers anzel ɣer lmaεun,, iwata ad neḥseb am wakken ass-a i d-nlul. Ilaq ad nmuqel ɣer tutlayin i aɣ-d-yeǧǧan, mačči ɣer tid nif.

Tutlayt-inu: Ddeqs n yedlisen i d-yetteffɣen taggara-a. Acu twalaḍ deg-sen ? Wissen ma ddan deg ubrid n yimezwura ?

Ɛmer Tafat: Γas ulamma lliɣ gar yimezwura i yuran idlisen, xas mazal ur d-ssuffɣeɣ ara. Maca ččiɣ, rwiɣ mi ttwaliɣ tteffɣen-d yedlisen wa deffir wa s tutlayt-nneɣ. Tella kan yiwet n tamawt nwala txuss deg yedlisen, tteffɣen-d ddeqs ɣef tsekla d uselmed . Ilaq ad d-rnun yedlisen di taɣulin-nniḍen, amezruy d tussna. Wamma d ayen igerrzen s waṭas, ma netbeε-itt akka, ad ten-yeḥrez Rebbi wigi iqeddcen s wul zeddigen d leḥrara .

Tutlayt-inu: Tasuta n wass-a., cudden ɣer yedles d tgemmi?

Ɛmer Tafat: Tasuta n wass-a, ad asen-iniɣ ur iwata ara ad neǧǧ tutlayt d lbur, iwata ad tt-nefres, ad tt-nemhel am wakken nmehhel tibḥirt. Tutlayt d umezruy d aẓar, ur ilaq ara ad ten-nbeddel s kra n tɣawsa, mačči d ayen ara taɣeḍ neɣ ara tezzenzeḍ. Iwata ad tili tdukli d tallelt gar-aneɣ, tigemmi ad tt-nqader am wakken ttgen wurbiḥen. Ad nesseḥbiber fell-as, ur tt-nettaǧǧa ara di rraya; aqdim, ad t-nseggem akken ad yicbiḥ, ad as-neg lḥerma d leqder, yal asentel di tgemmi-nneɣ yewwi-d ad t-id-nerr d amaynut.

Tutlayt-inu: Ɣef leḥsab n tmuɣli-inek, acu nxuss s Yimaziɣen?

Ɛmer Tafat: Nxuss tadukli ɣer wayen yelhan. Yal taɣawsa, mi ara d-terzu, ilaq-as umeyyez deg wayen ara aɣ-tenfeε, ur ilaq ara ad nesεu azaylal fell-as. Ad nmuqel ɣer umezruy s tiṭ yesqerdicen, ad nxeẓẓer imal s tiṭ tamusnawt d tussnant. Ad nili d wid yettesken mačči d wid yessedramen, iwata ad nekkes tura tismin, ddɣel d ccḥani.

Tutlayt-inu: Limmer ad d-yekker Dda Lmulud, acu ara yexdem mi ara d-yaf addad n Tmaziɣt ass-a?

Ɛmer Tafat: Yenna Dda Lmulud deg wawal-is : nekkni nefres-awen annar, kunwi kemmlet-t s yimuhal, gerrzet-t.

Tutlayt-inu: Yella kra n usenfar deg wallaɣ-ik ?

Ɛmer Tafat: Isenfaren-iw, d idlisen-iw akken ad d-ffɣen s annar amaynut n Tmaziɣt. Ma d ayen ttaruɣ fessus, ad t-tafem deg yiblugen-iw d usebtar-iw d umaṭṭaf n youtoube. Aqli ad aken-necdeɣ ɣur-sen, ad teɣrem ayen ttaruɣ s umata.

Tutlayt-inu: Acu ara tiniḍ i yilmeẓyen n wass-a i iqeddcen deg uḥric-agi ?

Ɛmer Tafat: Ad asen-iniɣ ad awen-yefk Rebbi tazmert n tzemmurt am urgaz am tmeṭṭut, ayen tmehlem d iseɣ, ur yezmir yiwen ad t-id-yaɣ di ssuq s yedrimen. Ama rrezg-nwen kunwi i d-yemmugren tussna, tesεam allalen s wacu ara tesnernim idles-nneɣ deg wakud-a amaynut. Γret amezruy akken ad tlemdem tadukli d yiwen yellan gar yimeɣnasen imezwura n Tmaziɣt d tirrugza yesεa ugdud-nneɣ. Kemmlet deg ubrid n tidet, ala awwaḍ ara tawḍem ɣer yiswi .

Tutlayt-inu: Asirem-ik d wawal-ik n taggara?

Ɛmer Tafat: Ssarameɣ aṭas n yisurrifen ɣer sdat i Tmaziɣt, akka tella ha-tt-an gar yifassen n warraw-is. Xas llan wid i tt-irefden, a wi yufan aɣref azzayri s umata mačči kan kra. Ssarameɣ ad teṭṭef adeg-is n tidet di tmurt n yimawlan, ad tekcem di tmendawt s sseḥ, akken ur yettizmir yiwen ad as-yessenqes deg wazal-ines.

Tanemmirt tameqqrant i ublug n tutlayt-inu ɣef tdiwennit-agi, ssarameɣ-awen afud igerrzen di leqdic-agi i ifazen.

Tadiwennit, texdem-itt Farida Cebbiri.

https://sadbendali.blogspot.com/2021/04/tadiwennit-akked-umaru-anemas-mer-tafat.html


Tanmegla (3)

### D acu i d tanmegla?

Tanmegla, d assaɣ yellan ger sin wawalen i ilan inumak inemgalen. Awalen-a, mgaraden maca ttekkin deg yiwet tserkemt tajerrumant. Md: ɣezzif/wezzil.

### Taggayin n yinemgalen:

Nezmer ad nebḍu inemgalen ɣef snat taggayin:

-Inemgalen inmawalen (md: ali/ader, ayeffus/azelmaḍ, aṭas/drus).

-Inemgalen isnalɣanen, ttalɣen s usuddem s temerniwt n uzwir "ar" (md: usrid/arusrid, alugan/arlugan)

### Imedyaten:

tasawent/takessart

temɣer/temẓey(temẓi)

aẓɣal/asemmiḍ

yerwa/yelluẓ

mmeslay/susem

ldi/mdel

amenzu/amaẓuẓ

azuran/arqiqan

alewwaɣ/aquran

deffir/zdat

Tamsirt, yessewjed-itt-id Sadaq Bendali

https://sadbendali.blogspot.com/2021/04/tanmegla-3.html?m=1


Tamacahut n teqcict tucbiḥt d yilemẓi igellil

**Ḥekkun-d ɣef yiwet n teqcict tecbeḥ mačči d kra. Asmi d-tewweḍ i zzwaǧ, yuɣ-itt yiwen n yilemẓi d igellil ; d aẓawali, ur yesεi ara acu ara yečč.**

Yiwen wass, yekker-d urgaz-a, yenna-as i tmeṭṭut-is : ad ruḥeɣ, ad inigeɣ ad nadiɣ axeddim, ad d-ḥerreɣ idrimen ad am-kkseɣ lḥif ɣef uqerru-im. Ma yella ur d-uɣaleɣ ara akka 20 n yiseggasen, ḥseb iman-im tennebraḍ, tekkreḍ ad tεiwdeḍ ddunit-im.

Azekka-nni, yeṭṭef urgaz-nni abrid, ileḥḥu yettnadi armi d-yufa amahil di tmurt i ibeεden mliḥ. Yal ass d amahil, ijemmeε deg yidrimen irennu...

Uqbel ad yessiweḍ 20 n yiseggasen ɣer rrwaḥ-is, yessuter deg umεellem-is, ad yuɣal ɣer uxxam-is, tameṭṭut-is d mmi-s i yeǧǧa-n di tεebbuḍt n yemma-s. Amεellem yeqbel yerna imudd-as-d kraḍet twiztin, yenna-as, ahat ad tent-tiḥwiǧeḍ deg ubrid-ik.

Akken d-yebda urgaz-nni abrid, yemmuger-d sin n yilmeẓyen d yiwen umɣar, ikemmel amecwar yid-sen. S kra yella ubrid, amɣar ur d-yenni kra, argaz yewhem kan deg-s, yesteqsa ilmeẓyen, nnan-as : ma tebɣiḍ ad tesleḍ i yiwet tefyirt s ɣur-s, mudd-as tawizet.

Yeqqim urgaz d yiman-is, yenna-as ahat awal-is d lfayda, ad as-fkeɣ akk tiwiztin-a. Akken i as-tent-yefka, yenṭeq-d :

- Tamezwarut, ḥader asif.

- Tis snat, mi twalaḍ igudar deg yigenni, ruḥ muqel acu yeḍran.

- Tis kraḍet, uqbel ad txedmeḍ kra, ḥseb armi d 25 .

Ikemmel urgaz-nni abrid, yelḥa, yelḥa armi yewweḍ ɣer wasif, din din yemmekta-d awal n umɣar-nni.

Yeqqim, yesteεfa, yusa-d yiwen ɣef uεawdiw, iruḥ ad yezger asif, ihewwel yewwi-t. Ma d aserdun yemneε, yewhem deg wawal n umɣar, yerkeb-it ikemmel tikli.

Iteddu, ileḥḥu iwala igudar, iqerreb s adeg-nni yufa kraḍ yemdanen fesren di tmurt, tama-nsen asenduq yeččur d ureɣ. Yerfed-d asenduq, yuɣ abrid n taddart-is armi yewweḍ s axxam-is.

Akken yekcem deg umnar n tewwurt, yesla i tmeṭṭut-is thedder d yiwen . Yejbed-d amrig-is, yemmekta-d awal n umɣar, yebda iḥetteb : 1, 2, 3, 4, 5... armi yesla i yilemẓi, yeqqar-as i yemma-s ; ɣef wakken d-tenniḍ assa ara d-yuɣal baba.

Yebra i umrig-is, yeẓdem s axxam s ucmumeḥ d teḍsa. Seg wass-nni ur tuɣal twacult ad temfaraq, temlal tasa d way turew.

** Musus Yasmin, **tanelmadt deg useggas wis 3,

deg uɣerbaz alemmas Unar, Mεatqa

https://sadbendali.blogspot.com/2021/04/tamacahut-n-teqcict-tucbiht-d-yilemzi.html


Tadiwennit d umaru Akli Ǧebra, asnulfay n yinzan

Akli Ǧebra, d mmi-s n taddart Tanεast seg Wayt Jennad, di Tmurt n Leqbayel.

Yettaru s Tmaziɣt Taqbaylit, tizlatin, isefra, akken daɣen i yettaru s Tefransist.

Send ad yeffeɣ ɣer testaɣt, yella ixeddem d amsiḍan n twuri (comptable de profession). Ar tura, irennu ixeddem, ur yeqqim ara kan. Daɣen, yettmuddu azal i tiran yidlisen. Tutlayt-inu, tga tadiwennit yid-s, ha-tta-aya:

## Tutlayt-inu: Acu i k-yewwin ɣer ubrid-a n tira?

Akli Ǧebra: Sεiɣ deg wul-iw lḥir d lebɣi akken ad snerniɣ ciṭ deg umecwar n umennuɣ ɣef Tmaziɣt. Ahat itett-iyi wul-iw ɣef yedles-nneɣ.Tutlayt-inu: Acḥal n yidlisen i d-tessuffɣeḍ?

Akli Ǧebra: Uriɣ sin; yiwen, "inzan s lmizan", yeffeɣ-d ɣer teẓrigt "identité", yelḥa mliḥ . Wis sin, "inzan si tudert yefsan", iteddu s ttawil.

Tutlayt-inu: Anida zemren yimeɣriyen ad afen idlisen-ik?

Akli Ǧebra: Di temkarḍiwin n tmurt n Leqbayel, ad steqsin kan.

Tutlayt-inu: Inzan, i d-tewwiḍ deg yedlisen-inek, d kečč i ten-id-yesnulfan. Amek i ak-d-tusa tikti?

Akli Ǧebra: Isental ɣef i ttaruɣ, jemmleɣ-d akk wid yelhan n ddunnit, tayri, tagmat, atg.

Tutlayt-inu: Acu n yisental iɣef d-tettawiḍ inzan?

Akli Ǧebra: Yal asentel yellan di tudert-nneɣ, ḥemmleɣ ad zriɣ fell-as inzan. Ttextiriɣ isental yeṭṭuqten di tmettl : tayri, lḥif…

Tutlayt-inu: Yella wacu tettheyyiḍ Ɣer zdat.

Akli Ǧebra: Aql-i, ssewjadeɣ adlis-inu wid kraḍ, qrib ad ifakk.

Tutlayt-inu: Idlisen-ik, d ayen qqaren yimeɣriyen ?

Akli Ǧebra: Tidet kan, idlisen-inu, d wid qqaren, greɣ tamawt anida serseɣ adlis, ad t-aɣen yimeɣriyen.

Tutlayt-inu: Temlaleḍ-d uguren deg ubrid n tira?

Akli Ǧebra: Ugur-iw, d ugur n yimura akk, adlis amenzu d win i iyi- yesserwan lḥif, ma d adlis wis sin, ciṭ kan n wuguren. Ilaq imeɣriyen ad ẓren belli d amaru i yettxellisen amaẓrag (l'éditeur) akken ad as-d-yessuffeɣ adlis-is.

Tutlayt-inu: Acu i k-yewwin ɣer tira n yinzan, mačči ɣer tewsatin-nniḍen?

Akli Ǧebra: Zik ttaruɣ tizlatin, isefra daxel-iw ur ttwaqennεeɣ ara s wannect-a. Asmi zziɣ ɣer yinzan ufiɣ iman-iw mliḥ mliḥ.

Tutlayt-inu: Acu ara tinid i wid i iqeddcen ɣef yedles (ablug tutlayt-inu) ?

Akli Ǧebra: Ad iniɣ i wid yettarun, yelha mliḥ ticki ara naru s tutlayt-nneɣ, maca yewwi-d fell-aɣ ad naru ayen ara irefden timetti, ayen s wacu ara nenfeε idles d tutlayt-nneɣ. Ma d ablug tutlayt-inu ad awen-iniɣ tanemmirt imi iyi-tefkam azal, terram-d ɣur-i. Tanemmirt ɣef wayen i txeddmem akken ad tesnernim idles-nneɣ.

Tutlayt-inu: Asirem-inek?

Akli Ǧebra: Ssarameɣ tutlayt-nneɣ ad tecbu tutlayin-nniḍen, ad teṭṭef amkan-is, ad tesεu azal di tmurt-is d tamezwarut, syin di tmura n umaḍal merra.

Tutlayt-inu: Awal-ik n taggara?

Akli Ǧebra: Awal-iw aneggaru, ssarameɣ ad uɣalen yimeɣriyen am zik, ad fken azal i udlis. Di taggara, ad snemmreɣ aṭas ablug tutlayt-inu d massa i iyi-ixedmen tadiwennit-agi.

Tadiwennit, texdem-itt Farida Cebbiri

Tutlayt-inu

https://sadbendali.blogspot.com/2021/05/tadiwennit-d-umaru-akli-gebra-asnulfay.html


Ismawen at tussda iḍefren tiɣri tamezwarut

## Ismawen i ilan tussda di tergalt iḍefren tiɣri tamezwarut, mgaraden ɣef wiyeḍ di tesnalɣa. Deg wacu i mgaraden fell-asen?

### Deg usileɣ n usget:

Ismawen-a, d irmeskilen di tazwara-nsen: ama d tiɣri tamezwarut ama d tussda i yellan deg wasuf, ttɣimant akken llant deg usget, ur ttbeddilent ara. Abeddel ger wasuf d usget, nettaf-it kan di tlemmast neɣ di taggara, s temlellit neɣ s tehrayt. Md:

Uccen/uccanen, tuccent/tuccanin

Addad/addaden, tattalt/tattalin

### Deg usileɣ n waddad amaruz:

Ismawen-a, ur tettbeddil ara teɣri-nsen tamezwarut, ur tɣelli ara tussda i tt-iḍefren.

a- Deg umalay, trennu targalt "y" zdat teɣri tamezwarut, ma tella d "i", md:

(iccer/yiccer)..

Ma d "a" neɣ d "u", nrennu kan targalt "w" zdat-s., md:

Addal/waddal

Uccen/wuccen..

b- Deg wunti, talɣa-nsen deg waddad amaruz, d tin n waddad-nsen ilelli, ulac abeddel, md:

Ticcert, teqqur > Teqqur ticcert.

Tallest, tuḍen > Tuḍen tallest

Tuccent, temmut > Temmut tuccent.

Sadaq Bendali


Arbib

## Asniles uṭṭun 10: (S.Bendali)

## I yinelmaden n BAK

Arbib, d awal ameskil yemmalen amek iga kra (isem). S umata, irbiben nessuddum-iten-d seg yimyagen n tɣara maca ttekken-d ula seg yimyagen imugna. Am yisem, arbib, iseεεu snat tewsatin, sin yimḍanen d sin waddaden.

### a. Snat tewsatin:

amalay: aqcic awezlan

unti: taqcict tawezlant

### b. Sin yimḍanen:

asuf: anelmad uḥric

asget: inelmaden uḥricen

### c. Sin waddaden:

addad ilelli: afus amellal

addad amaruz: afus n uberkan

#### Imedyaten nniḍen:

awraɣ seg iwriɣ

aẓayan seg aẓay

amessas seg imsus

aberkan seg ibrik

unciw seg ncew

aquran seg qqar

amezwaru seg zwir

azewwaɣ seg izwiɣ

https://sadbendali.blogspot.com/2021/05/arbib.html


Imataren udmawanen

## Asniles uṭṭun 9: (S.Bendali)

## I yinelmaden imazwaren n Bakalurya

Deg umyag yeftin, tella tmeẓri, yella umatar udmawan. Deg usniles uṭṭun 8, neẓra timeẓra. Assa, ad d-nesmekti imataren udmawanen. Llan yimataren udmawanen yerzan anaḍ d wanaḍ ussid, llan wid yerzan timeẓra nniḍen: izri, urmir d wurmir ussid

### 1. Imataren udmawanen yerzan anaḍ d wanaḍ ussid:

----------------: udem wis 2 n wasuf (kečč, kemm) md: af, ttaf

---------------t: udem wis 2 amalay asget (kunwi) md: afet, ttafet

-------------mt: udem wis 2 unti asget (kunemti) md: afemt, ttafemt

### 2. Imataren udmawanen yerzan izri, urmir d wurmir ussid:

----------------ɣ: udem amezwaru n wasuf (nekk) md: ufiɣ, ad afeɣ, ttafeɣ.

t---------------ḍ: udem wis 2 n wasuf (kečč, kemm) md: tufiḍ, ad tafeḍ, tettafeḍ.

i/y--------------: udem wis 3 amalay asuf (netta) md: yufa, ad yaf, yettaf

t----------------: udem wis 3 unti asuf (nettat) md: tufa, ad taf, tettaf

n---------------: udem amezwaru n usget (nekkni, nekkenti) md: nufa, ad naf, nettaf

t-------------m: udem wis 2 amalay asget (kunwi) md: tufam, ad tafem, tettafem

t-------------mt: udem wis 2 unti asget (kunemti) md tufamt, ad tafemt, tettafemt

----------------n: udem wis 3 amalay asget (nitni) md: ufan, ad afen, ttafen

---------------nt: udem wis 3 unti asget (nitenti) md: ufant, ad afent, ufant

Tamawt:

Aṭas n yimyagen n tɣara, mgaraden yimataren udmawanen-nsen deg yizri. Ha-ten-aya:

Nekk: ........................ɣ md: fessuseɣ

Kečč, kemm: .............ḍ md: fessuseḍ

Netta: ........................ md: fessus

Nettat: ......................t md: fessuset

Nekkni: .....................it md: fessusit

Kunwi: ......................it md: fessusit

Kunemti: ..................it md: fessusit

Nitni: ........................it md: fessusit

Nitenti: .....................it md: fessusit

* Imataren-nsen udmawanen llan akk di taggara.

* Udmawen n usget, amatar-nsen udmawan akk, d "it"

* Udem wis 3 amalay asuf (netta), ur yesεi ara.


Tasleḍt (2) : imerna

## Asniles uṭṭun 7: (S Bendali)

## I yimazwaren n bakalurya

Deg tutlayt, yezmer ad d-yettunefk umernu i tesleḍt. Ha-ten-a yimerna i yettusemrasen s waṭas:

IMERNA N WADEG (n umkan):

da - dagi - dinna - dihin - sya - syina - berra - daxel - akkina - s ufella - s wadda...

IMERNA N WAKUD (n lweqt):

assa - azekka - llina - iḍa - imira - azekka-nni - zik - zik-nni - tameddit - tanezzayt - qa-el - wabel - aseggasa - sendiḍelli...

IMERNA N TΓARA (amek?):

akka - akken - mezleg - timendeffirt - tiɣendist - mliḥ - tinnegnit - s ttawil ...

IMERNA N TESMEKTA (acḥal?):

aṭas - drus - bezzaf - ddeqs - xilla - cwiṭ - ciṭṭeḥ - nezzeh ...

IMERNA N TILAWT:

ih - s tidet.

IMERNA N N USURED (ccekk):

ahat - wissen ...

IMERNA N TIBAWT:

ur - ur-ara - ala - ur-ur - urǧin - urεad - ulac ...

https://sadbendali.blogspot.com/2021/05/tasledt-2-imerna.html


Takenwa/iknawen:

## Asniles uṭṭun 6: (S.Bendali)

I yinelmaden imazwaren n Bakalurya:

Aknaw n wawal, d awal nniḍen ilan yiwen unamek yid-s. Aknwaw n yisem, d isem, aknaw n umyag, d amyag, aknaw n urbib, d arbib... Ha-ten-a kra n yimedyaten:

aydi = aqjun

taqcict. = taqrurt

amur = tunt

ameẓyan = amecṭuḥ

## yebɣa = yexs

yutlay = yemmeslay

### Alaɣmu:

Afet-d iknawen n wawalen-a:

ccetwa - ahuskay - lebḥer - agḍiḍ - iṣubb - addag - luḍa - ṭṭaq - terẓem - teɣleq - aḥday - amɣar - taduli - taguni - taṣebḥit - aqemmuc - ttmer - asimes - lbir - lehna.

https://sadbendali.blogspot.com/2021/05/takenwaiknawen.html


Taseftit n wurmir ussid

## Asniles uṭṭun 5: (S.Bendali)

I yinelmaden imazwaren n Bakalurya:

Ger yisteqsiyen i d-yettuɣalen deg ukayad n Bakalurya, win yerzan asileɣ n wurmir ussid. Assa, ad d-nessenked talɣiwin s yimedyaten. Ha-ten-aya:

1.Tussda n tergalt tis snat:

lmed/ilemmed, rnu/nrennu.

2. Timerna n "tt" deg tazwara n ufeggag:

afeg/ttafgen, imɣur/nettimɣur.

3. Tamlellit n teɣri:

sgen/tesgan, sekcem/sekcamen.

4. Tussda n tergalt d temlellit n teɣri:

del/ddaleɣ, gen/neggan.

## 5. Timerna n "tt" d temlellit n teɣra:

mured/yettmurud, seggem/tettseggimem

6. Aɣelluy n tussda d tmerna n teɣri:

ggall/ttgallant, ruḥ/ttruḥu.

7. Tamlellit n teɣri d tmerna n "y":

snerni/snernay, sserwu/tesserway

8. Timerna n "t" d ubeddel n uẓar:

itess, wet/yekkat.

https://sadbendali.blogspot.com/2021/05/takenwaiknawen.html


Tasleḍt (1)

## Asniles uṭṭun 4 (S.Bendali)

## i yinelmaden imazwaren n Bakalurya

Kra n yimedyaten n tesleḍt:

Tesseww imensi i twacult-is.

Yuɣal-d ufellaḥ seg yiger n uzaɣar.

Ad as-tent-yefk uselmad, azekka.

### Tafyirt 1:

Tesseww: d amyag yeftin ɣer yizri ilaw d wudem wis 3 n wunti asuf.

te: d amatar udmawan, d amigaw (d asentel).

sseww: d afeggag, d aseɣru umyig.

imensi: d isem amalay asuf, deg waddad ilelli, d asemmad usrid.

i: d tanzeɣt

twacult: d isem unti asuf, deg waddad amaruz, d asemmad arusrid.

is: d amqim awsil, d asemmad n yisem.

### Tafyirt 2:

Ad as-tent-yefk uselmad, azekka.

ad: d tazelɣa n yimal (n wurmir)

as: d amqim awsil, d asemmad arusrid.

tent: d amqim awdsil, d asemmad usrid.

uselmad: d isem amalay asuf, deg waddad amaruz, d asemmad imsegzi (n umeskar)

azekka: d amernu n wakud.

### Tafyirt 3:

Uɣalen-d warrac seg yiger n uzaɣar.

uɣalen-d: d amyag yeftin ɣer yizri ilaw d wudem wis 3 n umalay asget.

uɣal: d afeggag, d aseɣru umyig.

en: d amatar udmawan, d amugaw (d asentel)

d: d tazelɣa n tnila.

warrac: d isem amalay asget, deg waddad amaruz, d asemmad imsegzi (n umeskar)

seg: d tanzeɣt.

yiger: d isem amalay asuf, deg waddad amaruz, d asemmad s tenzeɣt.

n: d tanzeɣt.

uzaɣar: d isem amalay asuf, deg waddad amaruz, d asemmad n yisem.


Lilya Miludi, taselmadt tilemẓit n tutlayt tamaziɣt

Obtenir le lien Facebook X Pinterest E-mail Autres applications

## "Ayen i iyi-yewwwin ɣer uselmed, d tayri n Tmaziɣt, seg wasmi lliɣ d tamecṭuḥt, lemmdeɣ-tt, ḥemmleɣ-tt d ayen kan; ass-a, uɣaleɣ sselmadeɣ-tt seg wul."

**Lilya**

Miludi, d taselmadt tamanunt deg uɣerbaz amenzu ḤAKEM Muḥemmed, Bzerqa, 21 n yiseggasen deg tudert-is, nettat n Wat Cafeε, tlul deg Uẓeffun, teɣra uɣerbaz amenzu d ulemmas deg Wat Cafeε terna di tesnawit deg Uẓeffun . D tuffiɣt seg uɣerbaz unnig n yiselmaden Buzerriεa, deg useggas n 2020. Imi tella d tin yufraren di tezrawin-is, tutlayt-inu, tuẓa ɣur-s, tefka-as awal. Annect-a, d tajmilt i nettat d yiselmaden imaynuten i tt-yecban. Nettat si tama-s terra ɣef tuttriwin-nneɣ s tumert d wul icerhen.

![Lidia Miloudi, jeune enseignante de langue amazighe Lidya Miludi, taselmadt tilemẓit n tutlayt tamaziɣt](https://blogger.googleusercontent.com/img/b/R29vZ2xl/AVvXsEh2cOIdHuZT2iyS_89F3VUCa05ehm_bf0ME6xefb3HGj1LgYVdZTrT2jSWvSst_kS3PzZM_i2gHG41wvfX3YEV-L03G__2f8D7tRHArFka27vs1Pzy2PunFhmrY7U9_7jyeJnmERSanhxQ/w227-h292/received_1394138094293326%257E2.jpeg)

**ε**a? D acu n tussniwin i tḍefreḍ dinna?

Lilya Miludi: Uwiɣ-d akayad n "bak" deg useggas n 2017, syin akkin xtareɣ Tamaziɣt deg uɣerbaz unnig n yiselmaden n Buzerriεa, nexdem asileɣ di kraḍ yiseggasen. Deg useggas amezwaru d wis sin, nexdem ayen yerzan tutlayt acku llan yid-neɣ yinelmaden iεerbawalen ur neɣri ara akk Tamaziɣt. Tazrawt, tella am tin n tesdawit, ma yella deg useggas aneggaru, nexdem ɣef wayen yerzan aselmed, izegriren akken ma llan ɣef wayen ara n-af deg wennar nexdem daɣen tannant i yebḍan ɣef sin yiḥricen: aḥric aẓrayan, anida nettwali amek i d-tessenkad tselmadt timsirin, d uḥric asdaran anida nekkni s timmad-nneɣ ad d-nessenked timsirin. Zemreɣ ad d-iniɣ belli aḥric ameqqran n wayen i d-lemdeɣ, lemdeɣ-t-id deg tannant, nexdem-d aneqqis n tannant ɣer taggara. Aseggas-nni, nexdem kan azgen seg tannant acku yeɣli-d lehlak n "covid-19"; syin uwiɣ-d agerdas-inu n turagt n tmaziɣt.

Tutlayt-inu: D acu n waktayen igerrzen i d-tḥerzeḍ seg uɣerbaz-a (neɣ wid ixussen ma llan)

Lilya Miludi: Deg uɣerbaz-a, llan aṭas n waktayen yelhan acku Tamaziɣt-agi! ttwalin-tt yiεerbawalen d tamaynut, llan wid i as-yefkan azal lemden-tt, ttmeslayen-tt war uguren. Iselmaden i aɣ-yeslmeden, gerrzen sεan mliḥ timussniwin, maca yella kan yiwen wugur: iselmaden-agi d wid n Tizi-Wezzu, Bgayet d Tubiret. Ttasen-d alamma d Lezzayer tamaneɣt, llan wid ur nesεi ara ttawil akken ad qqimen din ttuɣalen. Γef way-a, zemreɣ ad d-iniɣ belli yella cwiṭ n lexṣaṣ n yiselmaden.

Tutlayt-inu: Acuɣer tesmenyifeḍ asileɣ deg uɣerbaz unnig n yiselmaden ɣef tesdawit Mulud At Mεemmer?

Lilya Miludi: Smenyifeɣ asileɣ deg uɣerbaz unnig n yiselmaden ɣef tesdawit n Mulud At Mεemmer, acku deg uɣerbaz unnig n yiselmaden asileɣ-nneɣ ad d-nawi deg-s akk ayen neḥwaǧ ɣef uselmed d aheyyi i wakken ad aɣ-id-suffɣen d iselmaden ad nruḥ srid ɣer wannar.

Tutlayt-inu: D tayri n Tmaziɣt i kem-yewwin ɣer uselmed neɣ d tin n yigerdan imeẓyanen?

Lilya Miludi: Ayen i iyi-yewwwin ɣer uselmed d tayri n Tmaziɣt, seg wasmi lliɣ d tamecṭuḥt lemmdeɣ tamaziɣt ḥemmleɣ-tt d ayen kan, yal tikkelt ttawiɣ-d deg-s tazmilt tamezwarut ass-a uɣaleɣ sselmadeɣ-tt seg wul, ssarameɣ ad d-yas wass anida ara tennerni ad tuɣal tesεa azal am nettat am tutlayin nniḍen.

Tutlayt-inu: Anida i tesseɣreḍ deg useggas-a deffir mi tfukkeḍ tizrawin?

Lilya Miludi: Degmi kfiɣ tizrawin-inu, uwiɣ-d agerdas, bdiɣ aselmed deg temnaḍt n Uẓeffun deg uɣerbaz amenzu ḤAKEM Muḥemmed, Bzerqa.

Tutlayt-inu: Mmeslay-aɣ-d ɣef mi tebdiḍ, ini-aɣ-d amek? Acu tettḥulfuḍ tura mi tesεiḍ aseggas n tirmit.

Lilya Miludi: Asmi bdiɣ, deg tazwara, kukraɣ acemma acku mi ara tiliḍ deg wannar yemgarad ɣef tannant, ufiɣ-d iman-iw d tamasayt ɣef tneɣrit, aseggas-agi daɣen d awetyan lehlak-agi aṭas n tɣawsiwin i ibeddel akud yenqes, inelmaden ẓẓayit, aswir iṣubb... maca mi iεedda lḥal, bdiɣ seεεuɣ tirmit uɣeɣ tanumi. Yerza-d ɣur-i umaswaḍ yefka-iyi-d iwellihen, ḍefreɣ-ten, uɣaleɣ ur sεiɣ ula d yiwen wugur.

Tutlayt-inu: Aṭṭan n covid 19, iḥuza aṭas isemras n wakud, asuddes d wahilen iɣurbizen; amek teddreḍ taluft-a kemm yellan d taselmadt tamanunt?

Lilya Miludi: Aṭṭan n covid 19 iḥuza isemras n wakud d wahilen deg wannect-agi d inelmaden i yenṭerren s waṭas ɣef yiselmaden. Di tazwara, ula d nekk ttafeɣ-d kra n wuguren ladɣa deg usemres n wakud d temsirin yettwakksen i yinelmaden, maca uɣaleɣ ssemraseɣ akud akken iwata timsirin-nni yesεan azal yettwakksen segzayeɣ-asen deg tneɣrit mi ara nesεu cwiṭ n wakud. Ugur ameqqran i d-nettaf s yiselmaden, d akken inelmaden ttɣiman aṭas n wakud deg uxxam, akud-nni i sεan ur lemmden ara deg-s ɣef way-a nettaf-d uguren yid-sen deg tneɣrit.

Tutlayt-inu: S umata, iselmaden n Tmaziɣt, ttḥemmilen-ten yinelmaden-nsen, i kemm, amek tḍerru yid-m (hh)?

Lilya Miludi: Iselmaden n Tmaziɣt, ḥemmlen-ten yinelmaden acku ttafen iman-nsen mi ara d-senfalin s tutlayt-nsen tayemmat. Nekk, inelmaden-iw, ḥemmlen-iyi seg wass amezwaru yid-sen ladɣa imi meẓẓiyeɣ rnu ɣef way-a ḥnineɣ aṭas ɣer-sen. Ttakeɣ-asen tagnit ad d-senfalin, ur smenyifeɣ ara gar-asen, kifkif-iten akk ɣur-i. Ass aneggaru n uswir wis semmus, deg uɣerbaz, tinelmadin akk ttrunt ur bɣint ara ad iyi-ǧǧent dagi kan ara d-iban wassaɣ gar-i yid-sen.

Tutlayt-inu: D acu d awal-im ɣef yibalmuden d tselmadt-nsen i ten-yesɣaren s tutlayt n tyemmat-nsen?

Lilya Miludi: Aselmed n Tmaziɣt d yinelmaden-iw, ur d-ufiɣ ara deg-s ula d ugur acku d tutlayt-nsen tayemmat llan kra n wawalen imaynuten s Tmaziɣt ara lemden yal tikkelt nettεawad-iten-id deg tneɣrit akken ad cfun fell-asen d ayen yemgaraden ɣef tannant acku di tmaneɣt ur ssinen ara akk tamaziɣt ɣef way-a ilaq ɣef uselmad ad yeg ugar n wussisen akken ad ten-yesselmed tutlayt tamaynut.

Tutlayt-inu: Bder-aɣ-d dɣa kra n yirmad isnegmanen i tessenkadeḍ di temsirin-im.

Lilya Miludi: Gar wayen xeddmeɣ, d yinelmaden-iw, alaɣmu s wurar. Deg urmud-a, inelmaden, tettili tnefsit-nsen tgerrez, tturaren, lemmden, gezzun tamsirt; daɣen ssebɣaseɣ wid i d-yuwin tizmilin yelhan akken ad xedmen wiyaḍ am nitni. Mi ara nekfu armud deg wakud i aɣ-id-tettagaren, nxeddem tizlatin akken ad tent-lemden yinelmaden. Inelmaden, ḥemmlen-tent aṭas, ttekksent-asen lxiq sselmadent-asen aṭas n tɣawsiwin. Deg uselmed n tutlayt, tuwi-d ɣef uselmad ad yessexdem tarrayin ilaqen akken ad d-yerbeḥ inelmaden-is, ad ten-id-yejbed ɣur-s. S wakka, ad ḥemmlen Tamaziɣt, ad ṭṭafaren s wul ayen i asen-yesselmad.

Tutlayt-inu: Mmeslay-aɣ-d cwiṭ ɣef tarrayt n uselmed i tessemraseḍ d yimeẓyayen, allalen d wuguren i yettilin ahat deg unnar (ma llan).

Lilya Miludi: Deg uselmed n yinelmaden-iw ufiɣ-d belli i wakken ad yegzu unelmad ilaq ad yili uselmad yessen ɣef tesnafsit n yinelmaden ilaq ad nexdem yid-sen irmad s wurar i wakken agrud ad yeffeɣ cwiṭ deg waddad n tɣuri, akken daɣen ilaq ad nessemras tugniwin s yiniten... akken ad d-nejbed anelmad.

Tutlayt-inu: Ger uzraw di tesdawit d umahil, yella wayen yemgaraden, d acu n wayen tufiḍ deg unnar, irennu-am-d di tmussniwin?

Lilya Miludi: Gar uzraw di tesdawit d umahil amgired d ameqqran acku tiẓri temgarad ɣef uxeddim llant kra n tegnatin, netteɣlay-d deg-sent ur nexdim ara tizrawin fell-asent, ladɣa aṭṭanen n yinelmaden. Tineggura-a, tuget n yigerdan, sεan uguren, dagi i neḥwaǧ imesnafsiyen d "les orthophonistes" deg yiɣerbazen acku aselmad weḥd-s ur yezmir ara i way-a ɣef waya-a i nessaram sya ar sdat ad d-rren ddehn-nsen yimasayen ɣer way-a.

Tutlayt-inu: Eg-aneɣ-d kan dɣa ttxil-m tugna ɣef wassaɣen akked yimarawen, iselmaden…

Lilya Miludi: Ma mmeslayeɣ-d ɣef wassaɣ gar yimarawen d yiselmaden s umata ur d-qqareɣ ara igerrez acku ddeqs n yimarawen n yinelmaden deg yal tagnit ttlummun ala iselmaden ṭṭalamen iselmaden, ur ttnadin ara ɣef mmi-tsen ma yesεa kra n uswir. Ttnadin ala ɣef tezmilin igerrzen maca iselmaden n Tmaziɣt ur sεin ara ugur ameqqran acku d tutlayt tayemmat anelmad yezmer ad tt-yelmed iman-is.

Tutlayt-inu: D acu i tḥemmleḍ ad txedmeḍ berra n wakuden n umahil, di tudert n yal ass?

Lilya Miludi: Berra n umahil-inu neɣ deg tudert-iw n yal ass, ḥemmleɣ ad qqimeɣ anida ara yers wallaɣ-iw deg yilel ladɣa tamurt-nneɣ ɣur-s tiftisin icebḥen aṭas, akken daɣen ḥemmleɣ ad sεeddiɣ akud d twacult-iw d yimɣaren, ad asen-smuzguteɣ mi ara d-ttalsen ayen ddren zik.

Tutlayt-inu: D acu i tettwaliḍ ilaq ad yettwaxdem akken ad tidir tutlayt-nneɣ?

Lilya Miludi: I wakken ad tidir tutlayt-nneɣ i lebda tuwi-d fell-aneɣ ad tt-naru, ad as-nerr azal acku ma yella nekkni ur as-nefki ara azal, ur as-t-ttakken ara wiyaḍ. Ilaq ɣef yal aqbayli ad yissin iẓuran-is d umezruy-is d wansayen-is yerna ad yeṭṭef deg-sen. Tamaziɣt ass-a, la tettnerni tettuselmad deg waṭas n temnaḍin, nessaram ahat sya ɣer sdat ad teṭṭef adeg gar tutlayin nniḍen.

Tutlayt-inu: Acu d asirem-im uqrib i useggas 2021/2022 d usirem-im amatu i sdat?

Lilya Miludi: Asirem-iw uqrib i useggas n 2021/2022, ad yerfed Rebbi fell-aneɣ aṭṭan-agi, ad iεeddi uṣenṣeb-inu akken iwata, ma yella ɣer sdat ssarameɣ ad xedmeɣ kra s wayes ara ttekkiɣ deg usnerni n Tmaziɣt, kra s wayes ara d-yettwabdar yisem-iw ad d-ǧǧeɣ adriz.

Tutlayt-inu: A-tt-a tegnit, tettunefk-am, fares-itt, ssiweḍ izen i yal imdanen εzizen fell-am.

Lilya Miludi: Bɣiɣ ad d-iniɣ i yemdanen akk i ḥemmleɣ d wid i iyi-iḥemmlen, kunwi d agerruj i sεiɣ deg tudert-iw, ssarameɣ ad ken-yeḥrez Rebbi, ad yesseqwu assaɣen n way gar-aneɣ, ad yesnerni tayri, tagmat... Ttmenniɣ ad nesεeddi ala ayen yelhan deg tudert-nneɣ, ad awen-yefk Rebbi tazmert d talwit. Lilya i ken-iḥemmlen aṭas.

Tutlayt-inu: Ahat terziḍ yakan ɣer ublug-nneɣ "tutlayt-inu", amek i t-tufiḍ?

Lilya Miludi: Ablug-nwen "tutlayt-inu", rziɣ ɣur-s, yeεǧeb-iyi aṭas; d amahil igerrzen s waṭas. Deg-s, aṭas n tɣawsiwin ara yallen amdan. Ama d iselmaden ama d inelmaden neɣ d wid yebɣan ad lemden Tamaziɣt. Bɣiɣ ad snemmreɣ mass BENDALI ɣef umahil-agi d leqdicat nniḍen akk i iqeddec ɣef Tmaziɣt. D imahilen yecban ablug-agi ara yesnernin deg tutlayt-nneɣ.

Tutlayt-inu: Awal-im n taggara.

Lilya Miludi: Γer taggara ad snemmreɣ mass BENDALI i tikkelt nniḍen ɣef umahil-ines, ad t-snemmreɣ daɣen imi i iyi-yefka tagnit ad d-mmeslayeɣ ɣef termit-inu deg useggas-iw amenzu n uselmed.

Tadiwennit, yexdem-as-tt Sadeq Bendali

https://sadbendali.blogspot.com/2021/06/lidya-miludi-taselmadt-tilemzit-n.html


Tamarut Zuhra Awdiya: Tutlayt, d arraw-is kan ara tt-irefden

## "Ma yella ur d-uriɣ ara s tmeslayt s iyi-d-tessawel yemma a h Yelli, s wacu tebɣam ad d-aruɣ!" D amenzay seg wayen tenna tmarut di tdiwennit-a:

Tutlayt-inu: Azul. D anta-tt Zohra AOUDIA?

Zuhra Awdiya: Azul fell-awen, tanemmirt-nwen imi iyi-tgam leqder d ccan s leεraḍa-agi d tegnit i iyi-tefkam akken ad utlayeɣ kra ɣef wungal-inu «Tiziri». S tumert tameqqrant ara d-rreɣ ɣef yisteqsiyen. Nekk, Zuhra Awdiya, n taddart n Texliǧt At Ɛettu, di Ɛin Lḥemmam (Micli). Luleɣ deg yiseggasen n 80, xedmeɣ yakan d afus ayeffus ɣer yibugaṭuten. Xedmeɣ daɣen deg tedbelt n yiɣerbazen. Wwiɣ-d BAK deg useggas 2010. Γriɣ deg tesdawit n Mulud Mεemmri ansi d-ffɣeɣ s ugerdas n Master deg tesnilest (tasniremt d tesnulfawalt). Uriɣ sin yiḍrisen: "Jida Ḥemmu", "abrid ɣer lɣerba", ffɣen-d deg tesɣunt aselmad deg wuṭṭun wis 07 i d-yeffɣen deg yebrir 2020. Ma deg 2021, ssuffɣeɣ-d ungal-inu amezwru s uzwel TIZIRI ɣer tezrigin ACHAB.

Tutlayt-inu: D acu i d tawuri-m deg tudert n yal ass?

Zuhra Awdiya D taselmadt n Tmaziɣt deg tesnawit n Ɛebban Ṛemḍan deg Tizi Wezzu.

Tutlayt-inu: D acu i kem-ijebden ɣer tira?

Zuhra Awdiya: D tira i yi-ijebden ɣur-s acku twala llant temsal ḥwaǧent tabɣest akken ad yemmeslay umdan fell-asent ladɣa deg tmetti-nneɣ. Imi nekk d yiwet i iḥemmlen ad tini tidet akken tella daɣen ad d-tebru i rray-is s teɣzi s tehri mebla akukru.

Tutlayt-inu: Ahat yella win i kem-yesbeɣsen akken ad tuɣaleḍ d tamarut?

Zuhra Awdiya Am wakken i d-nniɣ yal tikkelt tajmilt tameqqrant ad tuɣal i Mass Saïd Chemakh akked Lyes Belaïdi d nutni i iyi-iserrḥen ɣer lebḥer n tira acku ḥemmlen aɣanib-inu aseklan d wamek wezzneɣ timsal. Mebla ma ttuɣ wiyaḍ nniḍen am Kahina Hireche, Nassima KhouKhi, Saliha Hemrani d wiyaḍ...

Tutlayt-inu: Kemm, d tin yuran s Tmaziɣt taqbaylit. Annect-a, d afran neɣ d tamara?

Zuhra Awdiya: Ma yella ur d-uriɣ ara s tmeslayt s iyi-d-tessawel yemma a h Yelli, s wacu tebɣam ad d-aruɣ! D tira kan i izemren ad tefk i tutlayt tudert ɣezzifen.

Tutlayt-inu: D acu n uḥric n wass ideg tḥemmleḍ ad taruḍ? Ayɣer?

Zuhra Awdiya: Ur zmireɣ ad xtireɣ tagnit neɣ adeg anda ara aruɣ mi iyi-d-tusa tjenniwt (L'inspiration!), imru ad yebdu tikli.

Tutlayt-inu: Ini-d awal ɣef wungal-im “Tiziri”, ɣef wacu d-yettmeslay. Amek i t-mugren yimeɣriyen?

Zuhra Awdiya: D yiwen wungal i yufgen d afug. Acku yekcem-d s uɣanib d yisental imaynuten. Anda i d-tules tziri tadyant-is seg wasmi tella deg tεebbuḍt n yemma-s armi d asmi d-teffeɣ d tabugaṭut deg tedyant-is tbedd ɣef waṭas n tfuḥanin am tmenɣiwt n yiman, tamḥeqranit, tigujjelt, tteεdiyat n yirgazen ɣef tlawin ar taggara...

Tutlayt-inu: Ahat tesεiḍ isenfaren nniḍen n tira. I melmi ungal wayeḍ?

Zuhra Awdiya: La ttrebbiɣ tirga-w yiwet yiwet mi d-yelḥeq lawan ad asent-id-serrḥeɣ ɣer wennar ad urarent.

Tutlayt-inu: D acu tḥemmleḍ ad txedmeḍ di tudert-im n yal ass, deg wakuden-im ilmawen?

Zuhra Awdiya: Ur sεiɣ ara akud ilem acku tudert-iw n yal ass tettruḥu gar uselmed, taɣuri s snat tutlayin : Tamaziɣt d Tefransist, aferreǧ n yinadiyen n wayen yerzan timenɣiwt (Les enquêtes criminelles), addal, asewwi d tira mi iyi-d-tusa tehregt. Ɣur-i, akud ilem d asteεfu, d lawan n tguni acku ilem yettak-d kan ilem.

Tutlayt-inu: Acu d tamuɣli-m ɣef waddad n tsekla Tamaziɣt yuran, ladɣa s Teqbaylit?

Zuhra Awdiya: Tessefraḥ acku aṭas i d-yernan ɣer wennar-agi n tsekla. Acu kan ilaq ad d-ilin yisental imaynuten ur nettezzi ara kan ɣef yiwet n tbaqit. Yelha daɣen ma nura-d ɣef tmettiyin nniḍen. Akken tutlayt-nneɣ ad teḥrez amkan-is deg umaḍal s lekmal-is.

Tutlayt-inu: Llan wid i d-yeqqaren belli tasekla-a tettmuddu-d aṭas n usirem maca tutlayt mačči d ungalen akked d tullisin kan i teḥwaǧ! D acu d tamuɣli-m deg way-a?

Ma asirem fell-as i tebna tudert acu kan yehwaǧ lebɣi d uxeddim akken ad yessiweḍ bab-is ɣer yiswi.

Zuhra Awdiya: D tidet tasekla semman-as iziɣer n tutlayt ma neṭṭef deg umedya, Tamaziɣt, d tasekla timawit i tt-yeǧǧan tedder leqrun armi i d-tezger ɣer tizi n wass-a. meɛna mačči ala tasekla ara yessidren tutlayt. Ilaq yal yiwen seg tama-s s wayen yezmer neɣ s wayen yessen ad tt-yessekcem deg unnar n uxeddim. Tameslayt, ilaq ad tekcem akk taɣulin am tẓuri, tadamsa, tasreḍt, addal, tasertit, amezruy, asedwel, taɣamsa, tussna, tasnselkimt …

Tutlayt-inu: D acu n yizen i tettwaliḍ ilaq ad t-nessiweḍ i yimeɣriyen i yesεan tussna d tmussni di taɣulin nniḍen?

Zuhra Awdiya: Ilaq ad fken azal i tɣuri n wungalen n Tmaziɣt. Acku nekk kerheɣ awal-nni i d-qqaren kra " Ur qqareɣ ara ungal n Tmaziɣt acku nekk ur ssineɣ ara Taqbaylit!!" Yerna ad t-tafeḍ yettmeslay-ak-id s Teqbaylit. Tutlayt d arraw-is kan ara tt-irefden.

Tutlayt-inu: D acu d isirmen-im imeqqranen deg tudert-im s umata?

Zuhra Awdiya: Isirmen-inu leqqayit, ur sεin tilas. Zemreɣ kan ad bedreɣ yiwen; Ad tebbeεnunez, ad teẓẓel Tmaziɣt deg tmurt n Tmazɣa, ad tifrir ger tmura.

Tutlayt-inu: Ini-d awal ɣef ublug-nneɣ "Tutlayt-inu" i iqeddcen ɣef tutlayt d yidles.

Zuhra Awdiya: Afud igerrzen. Kemmlet ur ḥebbset ara. D ablug ara yernun afud i yimura akked tsekla. D tagnit i yimeɣriyen ad issinen wid yettarun d wayen i d-itteffɣen s tutlayt tamaziɣt.

Tanemmirt-nwen.

Tadiwennit, yexdem-itt Sadeq Bendali

https://sadbendali.blogspot.com/2021/06/tamarut-zuhra-awdiyatutlayt-d-arraw-is.html


Tadiwennit akked umaru Nadir Saxri

## Nadir Saxri, d amaru aqbayli i d-yekkren deg yiwen twennaḍt i deg amennuɣ ɣef tutlayt d tmagit ur xussen ara. Xas akken tuɣ-it d aselmad n tussniwin tigamanin, aṭas i yeqdec d yimdukkal-is ɣef Tmaziɣt d yidles-is di tdukkliwin n temnaḍt-is. Ussan-a, yessuffeɣ-d ungal s tutlayt n tyemmat-is. Asentel i yefren tikkelt-a, s wazal-is imi ur yeggit ara di tsekla taqbaylit: d amezruy n tegrawla n 1954.

Tutlayt-inu: Anwa i d Nadir Saxri? Ttxil-k, Ssenked-d iman-ik i yimeɣriyen d yiseqdacen n ublug-nneɣ ?

Nadir Saxri: Azul fell-ak a mass Sadeq Bendali, tanemmirt-ik s tussda, tԑelleḍ-iyi leqder; tefkiḍ-iyi-d tagnit akken ad d-awiɣ awal ɣef wungal-iw ad ak-iԑell Rebbi leqder yessali deg ccan-ik. Nadir Saxri, yekker-d deg Ṣṭif ugafa; tzɣiwant n It Cbana, asun (tamnaḍt) n It Wertiran. Ilul ass n ṭam deg mayu aseggas n 1966. Yella d aselmad deg uɣerbaz alemmas (tussniwin tigamqnin - Sciences naturelles) yeffeɣ tastaɣt, aseggas n 2017. D aqeddac deg tdukkliwin yemgaraden. Tura d aqeddac gar n yimdukkal-is deg tneɣlust taseklant “Tamusni” n It Cbana.

Tutlayt-inu: Si melmi tkecmeḍ di taɣult n Tmaziɣt, aɣnas d usemres n tutlayt?

Nadir Saxri: Seg wasmi nqeddec nekki d yimdukkal-iw deg tidukkla tadelsant “Asirem” deg useggas 1996 d asawen. Bdiɣ tira seg wasmi i d-tufrar Tmaziɣt, tazwara d tutlayt taɣelnawt, syinna d tutlayt taɣelnawt tunsibt aseggas n 2016.

Tutlayt-inu: Ma yella kra n wayen neɣ n walbaεḍ i k-yesbeɣsen akken ad tḍefreḍ abrid-a aheggar, mmeslay-aɣ-d fell-as.

Nadir Saxri: Iẓuran n leḥmala n tutlayt mɣin-d deg-i seg temẓi-inu, ma yella d tira, tusa-iyi-d tikti ad ԑerḍeɣ ad aruɣ taggara-ayi(agi) kan. Am yilemẓiyen n tmurt n Leqbayel ɣef yiri n lkanun anida i ɣ-d-temmal Jidda ad tt-yerḥem Rebbi timԑayin n zik-nni. Annecta yella d tirni tamenzut ara d-yeqqnen ɣer tiyaḍ akken ad tegmu leḥmala n tutlayt-nneɣ tayemmat. Syinna, asmi lliɣ d anelmad deg tesnawit, aseggas n 1983 almi d aseggas 1985, ccfawat n yilemẓi ɣef yiseggasen imenza n tefsut n yimaziɣen 1980 d tikliwin i d-yettilin yal asfuggel n 20 yibrir yal aseggas ẓẓant deg wallaɣ-iw… D acu kan ayen yesɣezfen tikti-inu i tira akken i d-nniɣ tazwara , asmi nqeddec nekki d yimdukkal-iw deg tidukkla tadelsant “Asirem” deg useggas 1996 d asawen, melba ma yella ttuɣ ad as-ssirmeɣ teɣzi n leԑmer i tdukli-ayi(agi). Leqdic-nneɣ itezzi ɣef yidles akked tutlayt tamaziɣt d wayen yeԑnan timetti taqbaylit. Dɣa asmi d-tufrar tutlayt tamaziɣt tazwara d tutlayt taɣelnawt syinna d tutlayt tunsibt, Tamaziɣt tuɣ abrid ɣer sdat, tekcem deg umezruy, annecta d aɣan (un devoir) n yal yiwen neɣ yiwet deg-neɣ ad yaru akken ad teffeɣ tutlayt-nneɣ seg timawit ɣer tira. Akka i tella tirni-nni n taggara, iqqnen ɣer tiyaḍ, almi i d-tban ɣur-i s wudem aḥeqqani tikti n tira, i wakken ad ɛerṭeɣ ad aruɣ !

Tutlayt-inu: Melmi turiḍ aḍris ilelli amezwaru?

Nadir Saxri: Aḍris-iw amenzu, uriɣ-t ɣef ugama aseggas n 2012 deg yiwen n usmel “Site”. Syin ɣur-s uriɣ adlis amezwaru d tamacahut “Tafunast n yigujilen” ɣer teẓrigin El Amel 2019. Uriɣ-t s tutlayt n Tmaziɣt, Syinna ԑerḍeɣ rriɣt-id ɣer tutlayt taԑrabt akked tin n tefranṣiṣt akken ad yili gar yifassen n wid ur nessin ara tutlayt tamaziɣt, d tagnit akken ad yettuzuzzer yidles-nneɣ gar yegduden n ddunit s umata.

Tutlayt-inu: Ussan-a, terniḍ-d adlis i tsekla taqbaylit, tessuffɣeḍ-d ungal-ik amezwaru s Tmaziɣt - tafsut d tinigit . Ad k-nsenmmer fell-as, ad ak-nini mebruk.

Nadir Saxri: Tanemmirt, ad ibarek Rebbi deg leqdicat-ik akked tezmert-ik. Ih d ungal-iw amenzu, uriɣ-t s tutlayt tamaziɣt (taqbaylit). Tafsut d tinigit, yewwi-d awal ɣef teqṣiḍt yeḍran deg tallit n tegrawla n tmurt n lezzayer deg taggara n tefsut n useggas n 1958 deg yiwet n taddart n Tmurt n Leqbayel.

Tutlayt-inu: Ma ulac uɣilif, efk-aɣ-d fell-as agzul d ameẓyan kan fell-as.

Nadir Saxri: “Tafsut d tinigit”, deg-s mraw yiḥricen, gar-asen nniɣ-d tazwara win i d-yewwin awal ɣef teqṣiḍt yeḍran deg tallit n tegrawla n tmurt n lezzayer. Tadyant-a, teḍra tallit deffir n tin yeḍran deg useggas n 1956, ayen i wumi qqaren yinmazrayen, tadyant n «Opération K» neɣ tadyant n ugṭiṭ azegzaw (Oiseau bleu). Deg taddart-a, iɣellaten n lԑesker n Fransa ssutren deg yimḍebbren n taddart ad d-refden timegḥal (ibeckiḍen) akken zeɛma ad d-bedden deg wudem n tegrawla mgal igrawliwen. Imḍebbren n tegrawla n tama temezwarut (zone: 1) deg uɣir wis kraḍ, fkan lamer i yimḍebbren n taddart ad d-ssutren timegḥal ɣer yiɣellaten n lԑesker n Fransa. Fkan-asen-d mraw snat (12) tmegḥal, heyyan-d iman-nsen akken ilaq: Menhu? Amek? Melmi? Ffɣen s tmegḥal-nni ɣer udrar. Iḍ n twafɣa ɣer udrar, ɣezzif mačči d kra ɣef yimezdaɣ. Tidet taswiɛt ɣas ḥercawet, dacu mačči d tin n menwala, tadyant tekcem deg umezruy i lebda alama tenger ddunit. Iḥricen nniḍen n wungal, wwin-d awal ɣef tmetti taqbaylit amek tella di tallit-nni n tegrawla deg taddart-a.

Tutlayt-inu: Anida i yettnuz wungal-ik akken ad t-id-aɣen wid yebɣan ad t-ɣren?

Nadir Saxri: Dayi (dagi) deg It Wertiran, deg Uqbu, Sedduq, Sṭif, Tizi (Iwaḍiyen). Ussan i d-iteddun ad yili deg temnaḍin nniḍen; Lezzayer tamaneɣt, Tubiret, Bgayet ad yernu ad yaweḍ ɣer yal tamnaḍṭ.

Tutlayt-inu: Mmeslay-aɣ-d ɣef yisenfaren-ik nniḍen.

Nadir Saxri: Yezmer lḥal ad d-rreɣ ungal-ayi(agi) ɣer tutlayt tafranṣiṣt, llan aṭas n wid yebɣan ad t-ɣren s tutlayt-ayi(agi). Bɣiɣ ad aruɣ adlis ɣef yennayer akked uwitay n tfellaḥt ner Leqbayel “Calendrier agraire Kabyle”.

Tutlayt-inu: Aṭas n yimdanen, la nekkren laṣel, la ttaǧǧan tutlayt-nsen. Acu n yizen ara asen-tefkeḍ?

Nadir Saxri: Taqbaylit, mačči d awal kan, Taqbaylit, d tigejdit akken i d-yenna Dda Sliman Ԑazem ad t-yerḥem Rebbi: « A Taqbaylit a tigejdit a tinna ɣef yebna uxxam ». Taqbaylit d laṣel, yes-s kan ara nrebbi ara nessimɣur arrac-nneɣ ɣef tidet d lḥerma d nnif d leḥmala d tezdeg. Taqbaylit, d tayemmat, d tameṭṭut, tin yuklalen leqder acku d nettat i d llsas ɣef i tbedd Teqbaylit d tmetti taqbaylit. Ihi, yewwi-d ad nerr tajmilt tameqqrant i tmeṭṭut d tyemmatin n tmurt n leqbayel imi nuhenti llant d ajgu alemmas n wid akk i iḥerrzen idles d tutlayt-nneɣ seg nnger ɣas akken taswiɛt ur teshil ara. Qqaren yimenza-nneɣ tarwa n laṣel leԑmer ad nekren laṣel-is, ma yella d wid i t-inekren ur nwiɣ ad sԑun azal deg tmetti, yerna leqder-nsen ad yeɣli, d nnger i ten-id-ittrajun !

Tutlayt-inu: Ablug « tutlayt-inu », la yekkat ad yessebɣes almud d usemres n tutlayt d yidles-nneɣ. D acu ara tlniḍ fell-as?

Nadir Saxri: Tanemmirt i ublug « tutlayt-inu » d kra n wid iqeddcen deg-s, tuklalem leqder, ssarameɣ-as teɣzi n leԑmer. Tajmilt seg wul i kra n wid iɛerrḍen amennuɣ ɣef Tmaziɣt akked yidles-is, i kra n wid yattawi nnif ɣef taddart-nsen d tmurt-nsen.

Tutlayt-inu: Awal n taggara, a-t-an ɣur-k. Ini-d deg-s asirem-ik.

Tadiwennit, yexdem-itt Sadaq Bendali

https://sadbendali.blogspot.com/2021/06/tadiwennit-akked-umaru-nadir-saxri.html


Tadiwennit d tmarut Racida Bensidhum Uld Ḥusin

## Massa Racida Bensidhum Uld Ḥusin, d yiwet n tmarut s Tmaziɣt taqbaylit si tsuta tamirant. Mi ara nẓer belli d tin yettnadin yettheyyin aduktura-ines di tutlayt tamaziɣt akked tayri-s tameqqrant i tsekla d tutlayt n tyemmat-is, nezmer kan ad as-nessirem imal yeǧǧuǧǧgen d uḥelli n targit-is; nettat yebɣan ad tessiweḍ aswir n Taoues Amrouche. Iwakken ad tt-tissinem ugar, nefka-as awal, temmeslay-d s wul yeldin di tdiwennit-a:

Tutlayt-inu: Ssenked-d iman-im, ttxil-m.

Racida Bensidhum: Di tazwara azul, tanemmirt a mass Bendali ɣef wazal i iyi-tefkiḍ akken ad d-mmeslayeɣ ɣef tirmi inu di tira. Massa BenSidhum Racida, 34 yiseggsen di leɛmeṛ-iw. Luleɣ-d, ddreɣ, nnerniɣ di twacult igan azal i tmeṭṭut abeɛda tin yeffɣen ɣer tmussni. D tamarut s tutlayt n tyemmat. D tamarut, d tamedyazt, d tamnadit deg ugezdu n tutlayt d yidles amaziɣ di tesdawit n Mulud At Mɛemmeṛ n Tizi Wezzu.

Tutlayt-inu: Si melmi i telliḍ tebɣiḍ ad tuɣaleḍ d tamarut?

Racida Bensidhum:

Tutlayt-inu: D acu i am-yefkan tayri n tira?

Racida Bensidhum: Tayri n tira tlul-d weḥd-s akken d-nniɣ dakken ttaruɣ i yiman-iw, ḥemmleɣ ad aruɣ ɣef wayen sɛeddayeɣ di tudert-iw yelha neɣ diri-t. Yal tameddit ad as-alseɣ i uzmam-iw ayen akk yeḍṛan deg wass. Tella d tanumi meẓẓiyen tuɣal meqqret ɣer tnumi meqqṛen.

Tutlayt-inu: Deg wungal-im "icenga n talsa" turiḍ-d ɣef usentel d amaynut di tsekla tamaziɣt taqbaylit. Yekkat seg uḥulfu ahat? Acu d tiririt-im?

Racida Bensidhum: Icenga n talsa, ttwaliɣ belli mačči d nekk i t-yuran. D aktayen i d-yemlalen, snin-d iḍrisen, d tudert n yal as sur nerkid ara, d isuɣan, d tiɣri n yemdanen ur nufi ara iman-nsen ula di teglimt-nsen. D izri i d-yettsuɣun akken ad aɣ-d-yini belli ur yezmir ara i wayen yewwi yid-s d taɛkemt terfed tatut, nḍegger-as-tt ur nuki d yiman-nneɣ. Icenga n talsa, mačči kan d iḥulfan n Racida weḥd s, umneɣ, ḍemneɣ u ttekleɣ belli yal win t-yeɣṛan neɣ ara t-yeɣren, yella wacu ara yaf deg-s yurez-it ɣer tallit yezrin, ɣer tegnit yedder-itt.

Tutlayt-inu: Amek i t-id-mugren yimeɣriyen?

Racida Bensidhum: Yal yiwen/yiwet amek i tella tmuɣli-s, tuget feṛḥen yes-s. yeɛǧeb-asen. Nekk si tama-w, umreɣ aṭas s tselḍin-nsen imi ufiɣ-tent d tiwejda iɣef yebded ujgagal n tebɣest-iw akken ad kemmleɣ ɣer sdat.

Tutlayt-inu: Tettaruḍ i tmetti neɣ ɣef tmetti? Di tira-m, tessekfaleḍ-d imenzayen-is neɣ tessawaḍeḍ-as iznan?

Racida Bensidhum: Ufiɣ di tmetti ayen ilaqen ad yettwakkes, ufiɣ diɣen ayen ilaqen ad yili. Maca tella yiwet n tannumi sɣezfen-as tudert d asemgel (la contradiction), deg waṭas n temsal yeɛnan amdan, tawacult, tameṭṭut…..atg. Γef waya, tikwal, ttafeɣ-d iman-iw ttaruɣ ɣef tmetti akken ad kkseɣ iṭabuten yellan d ẓẓṛubat i yemdanen, diɣen, ttaruɣ i tmetti (imi timetti d imdanen) akken ad gren tamawt i wayen akken izelgen.

Tutlayt-inu: Γer yidis n tira, d acu nniḍen i tḥemmleḍ ad txedmeḍ?

Racida Bensidhum: Tira, d ajeǧǧig, yuḥwaǧ aman, aman-is, d taɣuri. Iwakken ad snerniɣ aswir di tira yessefk fell-i ad ɣreɣ idlisen, tella diɣen tayri n uẓawan.

Tutlayt-inu: D acu tettwaliḍ yezmer ad yessefreḥ neɣ ad yesseqreḥ amaru di twuri-s?

Racida Bensidhum: Ur zmireɣ ara ad d-fkeɣ tirirt sumata ɣer yimura, imi yal yiwen d tikti-s neɣ amek yettqabal timsal-agi. Ur ttruḥuɣ ara, tmuɣli-w akkin, ad d-iniɣ ɣef yiman-iw yessefraḥ mi ara waliɣ idlisen-iw di tnedlisin, dagi di Tizi Uzzu neɣ anida nniḍen, ssefṛaḥent tezrawin neɣ isenfaṛen yettwaxedmen ɣef wungalen. Mi ara d-nadin yinelmaden yellan di tesdawit ɣef udlis uriɣ, d yisteqsiyen-nsen dayen yessefṛaḥen, tikwal timliliyin-nni yid-sen nekk s timmad-iw ssekfaleɣ-d amaynut deg wayen d-uriɣ ur ukiɣ yid-s. Ma yella dayen yesseqṛahen, d widen d-yeggaren iman-nsen ɣer tsekla ur as-ssinen. Ad tafeḍ kra n yemdanen ur zṛin d acu yellan deg wungal maca mi ara d-mmagren amaru n udlis-nni, isteqsiyen-nsen, ffɣen akk i wennar: ulac akk d acu i ten-icudden ɣer wayen iɣef d-yura umaru neɣ tmarut-nni. Aql-i d nekk, deg unnar n tsekla d tamnadit deg tesdawit maca uqbel ad iniɣ awal neɣ ad muddeɣ asteqsi ttḥebbireɣ-as mačči d cwiṭ, ɣef waya a wi yufan, yal yiwen, ad yeɛnu tamussni-s.

Tutlayt-inu: Anida d melmi i tettafeḍ iman-im di tira neɣ i am-d-tettas tehregt?

Racida Bensidhum: Tira tura, tuɣal d tamsalt-nniḍen. Mi ara ferneɣ asentel, ttɣimiɣ-as si yal tiɣmert akken ad waliɣ acu ilaqen d wayen ur nlaq. Timsal, qqnent ɣer tedyanin n tudert n yal ass i d-iḍeṛṛun, d cbaḥa n umeslay i as-irennun aseqɛed. ttaruɣ deg texxamt-iw deg yiḍ mi ara gnen meṛṛa neɣ taṣebḥit, maca adeg akk i ḥemmleɣ ad iliɣ deg-s, ad aruɣ war aḥbas d ilel neɣ amkan ideg ara sleɣ i waman teddun.

Tutlayt-inu: Tesmenyafeḍ tira s yimru neɣ s uselkim?

Racida Bensidhum: S yimru. Aselkim, akken kan ad rebḥeɣ akud wanag s yimru i nebbceɣ akk awalen icebḥen di tira.

Tutlayt-inu: Tawacult d twennaḍt n tudert, zemrent ad sbeɣsent ugar tamarut. Kemm yellan d tayemmat, d acu i am-d-rennunt?

Racida Bensidhum: Tawacult, si zik tella-iyi d tayet senndeɣ fell-as, tella-iyi d tala n tmusni, d aɣerbaz lemdeɣ-d u mazal-iyi lemmdeɣ deg-s ugar n temsirin. Tilin d tayemmat, ufiɣ tabɣest sɛukkzeɣ fell-as, tilin n yessi terna-iyi afud akken ad dduɣ ɣer sdat, ad snerniɣ timusniwin-iw, aswir-iw, imi ayen akken i riɣ ad t-awḍeɣ mačči i yiman-iw kan, i nutenti, i baba-tsent yellan sdeffir n wayen akka iɣer wwḍeɣ.

Tutlayt-inu: Mmeslay-aɣ-d ɣef yisenfaren-im n yimal. I melmi adlis-im amaynut?

Racida Bensidhum: Isenfaṛen ttlalen-d yid wakud, yal aseggas, nettaf iman-nneɣ nra ad naweḍ ɣer tɣawsa. Akka tura, riɣ ad kemmleɣ deg ubrid-agi n tira, syin ɣer-s, riɣ ad rreɣ tidmi-w ad nadiɣ deg wayen ara yeḥwiǧ unelmad di tesdawit. Ungal nniḍen, mazal acku twalam aṭṭan acu yexdem, ɣef waya, aql-i ttṛaǧuɣ si Kanada d acu ara d-tini tinna ara t-id-yessuffɣen.

Tutlayt-inu: Ger yimura izzayriyen imaziɣen, anwa neɣ anta i am-ikecmen ul, i tessarameḍ ahat ad taɣeḍ abrid-is?

Racida Bensidhum: A wi yufan ad yili am nutni, ulac win yifen wayeḍ yal wa d tamusni-s i aɣ-d-yessaweḍ s ubrid i as-yettunefken. Ma ferneɣ-d ad d-iniɣ kan ulac d acu ara rnuɣ ma ssawḍeɣ ad iliɣ am Taoues Amrouche fell-as talwit.

Tutlayt-inu: Amek tettwaliḍ addad n Tmaziɣt assa, amek tettwaliḍ imal-is? S wayes i tezmer ad tennerni tutlayt-nneɣ ugar, ad tecbu tiyaḍ?

Tutlayt-inu: Nuɣ tanumi nessutur i yinebgawen-nneɣ tamuɣli-nsen ɣef ublug-nneɣ "tutlayt-inu". I kemm d acu ara d-tiniḍ?

Racida Bensidhum: A wi yufan akud yugaren akken ad yeqqim kan ɣer uzeṭṭa n internet, ur iteffeɣ ara seg ublug-a. Tanemmirt ɣef wayen akk i d-tezuzzurem, d timusniwin i d-nrennu. Afud igerrzen , tanemmirt i kečč i aɣ-d-yessemlalen deg-s.![](https://blogger.googleusercontent.com/img/b/R29vZ2xl/AVvXsEjuB-DiHZcGcQUL9y2urZDk9OmGltHcyzZdjEytdk2kSMiJ7m4R4jtnu8vLJbCATJPyJJ4a9UXuIpMA0czs06IkVeXKQK1qP6q3WkJFzGhdfKHmzkyZUuiL7v3yJe3ZrXPUAmpgnlYeugo/s320/Bensidhum+1.jpg)

Tutlayt-inu: Ad am-neǧǧ awal n taggara, ttxil-m azen-it i wid tḥemmleḍ d wid i kem-iḥemmlen (tawacult-im, imeɣriyen-im…)

Racida Bensidhum: Di tazwara, tanemmirt i kečč ɣef tdiwennit, tanemmirt i yal win neɣ tin i iyi-ttaken tabɣest akken ad kemmleɣ deg ubrid-a i d-wwiɣ ama d iselmaden, ama d imeɣriyen, ama d imdukkal d temdukkal.Tanemmirt i twacult-iw i yellan ɣer yidis-iw, umnen s wayen xeddmeɣ, ḥemmlen leqdic-iw aseklan. Tanemmirt i yemma , tanemmirt i yal argaz i as-igan azal i tmeṭṭut yebded yid-s, ɣer yid-is, yal ass yella. Tanemmirt i wergaz-iw, tasudent i yessi. Tanemmirt i kenwi kunemti ara yeɣren tadiwennit-a; ssarameɣ ad tili di lebɣi-nwen/nkent.

Tadiwennit, yexdem-itt Sadaq Bendali

https://sadbendali.blogspot.com/2021/06/tamarut-racida-bensidhum-uld-lhusin.html


Askasi d uselmad n Tmaziɣt, Brahim Benḥemmuc

## Win yuklalen ad yili d amedya i yiselmaden nniḍen

Tutlayt-inu:Anwa i d Brahim Benḥemmuc ?

B.Benḥemmuc: Nekk, d aselmad n Tmaziɣt di temnaḍt n taddart Lmecta taɣiwant n Yeɣram n tama n Uqbu. Asmi i d-wwiɣ lbak deg useggas 1997, kecmeɣ ɣer tesdawit akken ad d-awiɣ agerdas n Lisens n tutlayt d yedles amaziɣ. Lliɣ deg tesdawit n Bgayet deg tesga 2.

Tutlayt-inu: Melmi i tebdiḍ aselmed n Tmaziɣt?

B.Benḥemmuc: Bdiɣ aselmed deg dujember 2002 mi fukkeɣ tazrawt. Bɣiɣ ad kemmleɣ maca daɣen bɣiɣ ad slemdeɣ, yerna ilaq ad xedmeɣ.

Tutlayt-inu: D acu i k-iwellhen ɣur-s? D tayri n Tmaziɣt i k-yewwin ɣer uselmed neɣ d aselmed i k-yewwin ɣer Tmaziɣt?

B.Benḥemmuc: Asmi d-wwiɣ lbak, ilaq ad ɣreɣ deg Lezzayer tamaneɣt, deg Buzariɛa, deg tesga n umezruy. Asmi sliɣ ad ldin tasga n turagt n Tmaziɣt, uɣaleɣ-d ɣer Bgayet, acku ḥemmleɣ Taqbaylit, tutlayt d-wwiɣ deg yidammen-iw. Ulac akk kra n ccek.

Tutlayt-inu: Mmeslay-aɣ-d ɣef umecwar-ik di taɣult-a n uselmed.

B.Benḥemmuc: Deg yiseggasen-nni imezwura n uselmed, ggten wuguren, ulac adlis aɣurbiz, d anadi kan i d-nettnadi iḍrisen, nettemlili akka d yemdukkal di temliliyin i d-yettheyyii umaswaḍ iwakken ad nemmeslay ɣef wamek ara nesselmed. Nejbed akka d wakka, newwet akk yis-sent, ɣas ulac ttawilat, yella lebɣi d ameqqran. Deg useggas 2007, tettunefk-aɣ tegnit iwakken ad nekki di tannant n usileɣ "aselmed s usenfar" - la pédagogie de projet- dinna i nebda nlemmed aselmed s tarrayt tamaynut, tettunefk-aɣ tegnit yakan i nekkni iwakken ad nelmed di tannant i d-ihegga HCA di lweqt-nni akked d tesdawit n Paris 8 n tmurt n Fransa, Dinna i nesbedd isenfaren, nedder uguren i yezmer ad d-yemlil unelmad deg ulmud, nella deg umkan-is, seg yimir d afella i aɣ-iban nezmer, ilaq ad t-nefhem.

Tutlayt-inu: D acu i d-yewwi ad t-yexdem uselmad akken ad yili d aselmad igerrzen ɣef lehṣab-ik?

B.Benḥemmuc: Ilaq, aselmad ad iḥemmel ixeddim-is, ad yeqneɛ s wayen yesselmad, syin ɣur-s ad yili d aselmad amnadi, ad ilin wassaɣen d yinelmaden-is bnan ɣef leqder, mačči ɣef tugdi.

Tutlayt-inu: D acu i txeddmeḍ (i tḥemmleḍ) berra n twuri n uselmed?

B.Benḥemmuc: Hemmleɣ ad rebbiɣ tizizwa, ad ɣreɣ idlisen.

Tutlayt-inu: Neẓra tekkiḍ akked tegrawt n yiselmaden deg udlis n Uduktur Naser Ayt Weεli, "De la pédagogie de projet et de l’enseignement de la langue amazighe en Kabylie» neɣ "Tasnegmit n usenfar d uselmed n tutlayt tamaziɣt di Tmurt n Leqbayel"; d acu n yisenfaren n tira i d-tessewjadeḍ (ma llan)?

B.Benḥemmuc: Yettili uɣmis n uɣerbaz i d-iteffɣen yal 03 wayyuren, yebḍa d iḥricen ttekkin deg-s yinelmaden, ttarun-d imagraden ɣef waṭas yisental: addal, tasekla, tidyanin yeḍran, agama... Yal yiwen, yettaru anda yufa iman-is, nettheggi daɣen akka tawwayin “des reportages audiovisuels” akked yinelmaden, selmadeɣ-asen amek ara xedmen isenfaren-nsen s ttawilat n ttiknulujit , rnu sluleɣ-d agraw awesɛan n tɣuri deg uɣerbaz..

Tutlayt-inu: Nẓerr-ik d win icudden aṭas ɣer tgemmi d yidles n tmetti-nneɣ taqbaylit, ansi i ak-d-tusa tayri n waya?

B.Benḥemmuc: Nekk yakan, d mmi-s n taddart, kkreɣ-d deg tmurt n Leqbayel, cfiɣ-d i wasmi tella tejmaɛt. Tidet kan, ass-a, tigemmi d yedles n tmetti taqbaylit iteddu ɣer nnger, ma ur nesseḥbiber ara fell-as nekkni, ad yekcem di tatut.

Tutlayt-inu: Mmeslay-aɣ-d cwiṭ, ɣef tuffɣiwin i tessudduseḍ i yinelmaden-ik ɣer yimeḍqan inmezrayen d yidelsanen di tudrin n tmurt n Leqbayel.

B.Benḥemmuc: Tuffɣiwin tussnanin i d-nettheggi, ddant d wahil aɣurbiz, d akemmel-ines, acku s tegnit i ilemmed unelmad berra n leḥyuḍ n uɣerbaz. Yettemlili imdanen n taddart, yettwali lebni aqbur n tudrin, yettwali tezdeg, atg.. Imi yakan nekk, inelmaden-iw d arraw n temdint, tuget deg-sen d tikkelt tamezwarut ara yissinen tajmaɛt , tala, imukan n umezruy. Ayen i d-ilemmed unelmad di tuffɣiwin-agi, yettɣima i lebda deg wallaɣ-is acku d netta s timmad-is i yerzan ɣer uɣbalu n tmussni. Lemmden ismawen iqburen n yimukan, n yisekla, ttmeslayen d yemɣaren d temɣarin n tudrin, snernayen amawal-nsen s Teqbaylit taqburt, annect-a, ulac-it deg uɣerbaz.

Tutlayt-inu: Nettwali-k d aselmad yettleqqimen tayri n tɣuri deg yinelmaden-ik, acu ay d iswi-k?

B.Benḥemmuc: Iswi inu, d akken anelmad ad iḥemmel taɣuri n udlis, ladɣa adlis n Tmaziɣt , ad iɣer tullisin, ungalen , timucuha n lejdud-is, nebɣa ad d-neslal tayri n tɣuri, ad yimɣur usugen (l’imagination) deg wallaɣ-is, ad yettxemmim ɣef temsal, nebɣa ad yesɛu idles. Aql-aɣ nettidir deg yiwet n tallit anda allalen n teywalt imaynuten ‘’les smartphones, tilibizyun…" ṭṭfen amkan meqqren di twacult d tmetti.

Tutlayt-inu: Awal, ad aɣ-yawi ɣer "uqusis n tɣuri d tsekla tamaziɣt" n uɣerbaz-ik. Melmi d wamek i d-ilul? Anwi i yettekkin deg-s?

B.Benḥemmuc: Agraw-a n tɣuri, ilul-d deg useggas 2016, ttekkin yinelmaden n yal aswir, nettemlili-d tikkelt deg ddurt. Ass n ttlata tameddit, nesɛa tamkardit deg yiwet n tzeqqa, llan deg-s aṭas n yedlisen, ungalen, tullisin, timucuha, amezruy, tasekla n umaḍal s umata,

Tutlayt-inu: Ttxil-k, eg-aɣ-d agzul amek iteddu?

B.Benḥemmuc: Llan kra n yinelmaden d nutni i d imḍebbren n temkarḍit, sɛan akken yiwen n uzmam , deg-s i ttarun ismawen n yinelmaden yettawin idlisen akked yizwal-nsen .

Tutlayt-inu: Wi iferrnen isental neɣ idlisen i tɣuri?

B.Benḥemmuc: D inelmaden, yal yiwen iferren ayen i as-yehwan, nekki awi-d kan ad ɣren, tikwal ttawin idlisen yuran s Tefransist, amedya mmi-s n yigellil i yura Mulud Ferεun ḥemmlen-t s waṭas.

Tutlayt-inu: Ahat di taggarra n tɣuriwin, inelmaden-ik ttarun-d igzulen-nsent neɣ tiferka n tɣuri. Amek ttusemrasent?

B.Benḥemmuc: Sɛan ayen iwumi neqqar s Tefransist un bloc note, yal anelmad ad d-yaru ayen yefhem deg udlis ines, nekk ur tt-ḥettimeɣ ara fell-asen ad d-gen agzul akk ɣef wedlis, ayen zemren kan, aḥric neɣ sin mecki d ungal. Ur bɣiɣ ara ad kerhen taɣuri, mi ara d-nemlil akka di ddurt , inelmaden xeddmen-d agzul i wayen ɣran zdat n yimdukkal-nsen, yettili uskasi, ayen yessefraḥen d ambeddal-nni n yedlisen deg way gar-asen , ad d-isel kan yiwen i ugzul n kra n udlis ini ɣer taggara ad t-yessuter iwakken ad t-yawi ad t-iɣer netta.

Tutlayt-inu: Amek gan wassaɣen-ik d yinelmaden-ik?

B.Benḥemmuc: Assaɣen-iw d yinelmaden-iw, bnan ɣef leqder, ur ttilin ara wuguren ger uselmad d unelmad-is ma yella uselmad iɛerrreḍ ad yefhem liḥala deg yettidir unelmad ama deg uɣerbaz, ama di twacult.

Tutlayt-inu: D acu ay d iswan n tarrayt-a ”pédagogie de projet"?

B.Benḥemmuc: Iswan n tarrayt-agi, d almud ɣezzifen ara yagem unelmad deg usenfar, ama di tmussni ama deg wassaɣen d wiyaḍ, d yiwet n tarrayt yettarran anelmad iḥemmel ad yebnu isenfaren d yemdukkal-is, tessenqas tismin, nzeḍḍ tagmat d lemɛawna, rnu ɣer waya yettuɣal unelmad d imunen di tudert-is n yal ass.

Tutlayt-inu: D acu i "igemmer" ugrud seg uselmad-is d wammas-is aɣurbiz (si tama) akked twacult-is d twennaḍt-is (si tama nniḍen)?

B.Benḥemmuc: Anelmad, igemmer timussniwin deg uɣerbaz, igemmer daɣen deg yisenfaren-is yellan berra n uɣerbaz ayen iwumi qqaren s Tefransist “les éco-savoir” ; d timussniwin yettaf ama deg ugama neɣ di tmetti s umata amedya , mi ara yeffeɣ ɣer tudrin ad isell i medden wa ad yeqqar i wa ansuf yis-sek , iyyat ad teččem, amek teẓẓgen taɣaḍt, azeṭṭa. Yettwali isekla, yettissin ismawen-nsen, lebni n tudrin n Tmurt n Leqbayel yettissin ismawen… D ayen ahat ara t-yerren ad iḥemmel akall n lejdud, tigi ulac-iten anda nniḍen.

Tutlayt-inu: Ini-aɣ-d asirem-ik ternuḍ-d awal n taggara, a-t-an ɣur-k. B.Benḥemmuc: Asirem-iw, anelmad ad iwali azal n yedles d tutlayt-is tayemmat, ad yesseḥbiber fell-asen; anda yebɣu iruḥ di ddunit, ad ddun yid-s d aɛwin d taḥawact, mačči kan ad yettaru Taqbaylit, ad yettxemmim yis-s.

Tutlayt-inu: D acu ara tiniḍ deg ublug-nneɣ "tutlayt-inu"? Efk-aɣ-d tamuɣli-k.

B.Benḥemmuc: D ablug ideg nezmer ad nelmed ugar n tmussniwin ɣef tutlayt d yidles amaziɣ, d tarrayin, rnu ambeddal n wayen iwumi neqqar s tefransist ''l'expérience''. Nessaram-as teɣzi n tudert, tanemmirt ɣef tinnubga.

Tadiwennit, iga-tt Sadeq Bendali

https://sadbendali.blogspot.com/2021/07/askasi-d-uselmad-n-tmazit-brahim.html


Aql-i cerḍeɣ

R: ih, xas tcerḍeḍ tzemreḍ ad taḍneḍ kuruna.

S: dɣa ihi ayɣer ara cerḍeɣ?

R: acraḍ, win icerḍen, ur t-yettḍurru ara waṭṭan.

S: amek?

R: ma necreḍ, ttlalen-d deg-neɣ yimgalfekkanen i yettẓerriben i turin-nneɣ akken ur yettaɣ ara deg-sent mliḥ unfafad; s wakka ad neqqim nezmer ad nneffes.

S: ah, yerbeḥ. D acu n ucraḍ i yelhan ihi?

R: kifkif, lhan akk. Xas tikwal yezmer ucraḍ ad d-yessegri cwiṭ n tawla neɣ aqraḥ afessas, annecta mačči d ugur ɣef tezmert.

S: maca llan yimuḍan i ikecmen sbiṭar xas akken cerḍen, amek ara ad d-tessegzuḍ annecta?

R: ma necreḍ mi ara yili covid 19 yelḥa mliḥ ger yimdanen, ur nezmir ara ad nẓer amuḍin ucriḍ ma tuɣ yella deg-s ubirus neɣ ala; daymi ur asen-ilaq ara ucraḍ i wid yekcem waṭṭan alamma kfan deg-sen yisɣalen n kuruna.

S: I yilmeẓyen daɣen ilaq ad cerḍen?

R: ih, Delta, yettaṭṭaf imdanen d tirni, meqqer neɣ meẓẓiy. Tura, la nettwali aṭas n yilmeẓyen i la yettaḍnen, keccmen sbiṭar, ttenṭerrayen.

S: ihi ad ruḥeɣ ad cerḍeɣ ɣef yiman-iw, ad henniɣ si tekmamt.

R: ala, ilaq-ak ad tqadreḍ ilugan n useḥbiber xas tcerḍeḍ acku akken i d-nenna si tazwara, tzemreḍ ad tawiḍ abirus, ad t-tessneṭḍeḍ i win ur necriḍ ara. Daymi tifrat d acraḍ n medden d tirni.

S: Maca aṭas ay sliɣ ɣef wayen s wayes yezmer ad d-yeglu ucraḍ ɣer sdat?

R: sel-iyi-d tura mliḥ. Aql-aɣ deg yiwet tegnit iweεren aṭas. Mačči d tikkelt tamezwarut i tedder talsa aṭṭanen yettḥazen medden d tirni am covid 19. Yal tikkelt, d acraḍ kan i d tifrat i uḥbas-nsen. Rnu ɣer waya, d imussnawen i yesεan tamussni tameqqrant d talsit i yellan deffir n usewjed d usnulfu n ucraḍ iwatan.

S: Akka imira aql-aɣ la nettidir tallit tis 3 n waṭṭan-a, d acu i tettwaliḍ ad yefru taluft?

R: ay ilaqen, d tuɣalin ɣer ukman s uɣiwel, akemmel n ucraḍ s waṭas, aqader n yilugan n useḥbiber akked tmelsiwt n tekmamt.

Sadeq Bendali

Tasuqilt seg yiẓeḍwan inmettiyen

https://sadbendali.blogspot.com/2021/07/aql-i-cerde.html


Tadiwennit akked umaru-amedyaz Ḥsen Maric

## Ḥsen Maric, d amedyaz, d aselmad n tfizikt deg uɣerbaz alemmas di tudert-is n yal ass. Yekker-d di Tala n Tulmut di tɣiwant n Tizi Raced. Daɣen, yessenkad-d tadwilt n yisefra di BRTV, azwel-is “tiɣri n umedyaz”, yurar d 4 yisura s Teqbaylit.

Tutlayt-inu: Melmi tebdiḍ amecwar n tira?Ḥsen Maric: Bdiɣ amecwar n tira s yisefra deg useggas 1984 asmi lliɣ di tesnawit n Larbɛa n At Yiraten. D iḥulfan i yi-d-yesneṭqen, d wayen akk nedder di lweqt-nni n ẓẓmik i tesɛedda temnaḍt n Leqbayel. Lliɣ ttaruɣ azal n 21 yiseggasen, urǧin xemmeɣ ad d-ssuffɣeɣ yiwwas isefra-w neɣ idlisen. Ttarun ssedhuyeɣ iman-iw, tekkseɣ-d ɣef wul-iw.

Asmi i iyi-d-yura yiwen n uselmad ameqqran di tesdawit n Marikan, yebɣa ad d-yessuffeɣ isefra-w dinna, aya iga-iyi-d afud ameqqran ladɣa asmi walaɣ adlis-nni gar yifassen-iw. Dinna i tt-gezmeɣ di rray akken ad ssuffɣeɣ amud-iw amenzu “iḍ yukin” u yeffeɣ-d ass n 10 yunyu 2005.

Tutlayt-inu: Amek i d-tufiḍ iman-ik deg-s?

Ḥsen Maric: Kecmeɣ ɣer unnar-agi n yidlisen, s leḥrara, s tebɣest i iyi-d-yefka Nabil Budraɛ asmi d-ssuffɣeɣ di Marikan. D yiwen lferḥ ur nesɛi tamtilt. Umneɣ s wayen ttaruɣ, umneɣ s yiswi-inu. Qqareɣ dima, idles-nneɣ yeḥwaǧ leqdic n yal yiwen akken ad nessiwzel amecwar n tikli u ad nerbeḥ akud u ad naweḍ ɣer yiswi mebla leɛḍil. Mi ara truḥeḍ ɣer lḥaǧa i tḥemmleḍ, akken tella teswiɛt ad as-tiliḍ, ddiɣ akken ufiɣ mačči akken bɣiɣ meɛna simmal leddint-iyi wallen, yettnerni usirem-iw, ttlalent-d tektiwin nniḍen, snernayeɣ deg uswir, ttgerrizeɣ di lecɣal.

Tutlayt-inu: Bder-aɣ-d idlisen turiḍ ?

Ḥsen Maric: Ssaẓergeɣ-d 05 n yedlisen n yisefra s Tmaziɣt (Iḍ yukin, Taɛezzult-iw, Tiderray, Tibernint d Ssellum akked Tezlagt n Tikta) syinna ssuqleɣ-ten ɣer Tefransist, Taglizit akked Taɛrabt. Di lesnin-agi ineggura, kecmeɣ deg unnar n unadi deg yidles-nneɣ, dɣa ssuffɣeɣ-d 3 tmucuha i iyi-d teḥka yemma, akken i d-rniɣ 2 wammuden n temseɛraq, 3 wammuden n yinnan n yiɣersiwen akked wallalen, d leǧwareḥ, d yinnan n wuccen i d-jemɛeɣ ɣer yemɣaren d temɣarin di tmurt n Leqbayel. Rniɣ-d daɣen sin wammuden n temseɛraq i d-jemɛeɣ ɣer yemɣaren d wakken i d-rniɣ yiwen n temseɛraq i d-snulfaɣ, llant deg-s 500 temseɛraq, isem-is Timseεraq n mass Maric.

Akken i d-ssuffɣeɣ adlis n yinzan, isem-is "Taqbaylit s yinzan”, deg llan ugar n 7000 yinzan i d-gemreɣ si yal tamnaḍt n Leqbayel. D leqdic i yi-yeṭṭfen azal n 36 yiseggasen.

Rniɣ daɣen ssuffɣeɣ-d sin yiḍebsiyen n yisefra-w s uẓawan s 6 wallalen; adinan, amundul, lɛud, tajewwaqt, lkaman wigi di lxaṭer n wid iḥemmlen ad slen d wid ur nessin ara ad arun s Tmaziɣt.

Isefra-w ttwaxtaren-d u ddan-d deg 07 yedlisen n yisefra yettwaxtaren deg umaḍal (06 anthologies internationales de poésie) sin di Marikan, yiwen deg Urupa, 03 di Fransa. Yiwen, dagi di tmurt-nneɣ, yeffeɣ-d ɣer useqqamu unnig n timmuzɣa azwel-ines Tibḥirt n imedyazen.

Tutlayt-inu: Anida nezmer ad naf idlisen-ik?

Ḥsen Maric: Idlisen-inu tzemrem ad ten-tafem di tnedlisin neɣ timkarḍiyin yemxallafen, di Tizi Uzzu, Bgayet, Lezzayer d kra n temdinin nniḍen imi aɣbel n uzuzer-nsen yewɛer di tmurt-nneɣ. D anda kan i ten-wwiɣ nekk neɣ ameddakel-iw Karim Cerief. Sɛiɣ sin yedlisen llan deg uzeṭṭa-agi n internet u tzemrem ad ten-id-taɣem (Contusions) d (La toupie et L’échelle) ama di Amazon ama di Fnac.

Akken daɣen tzemrem ad ten-id-tafem ɣur-i mi ara xedmeɣ azenzi s ubuddu di tfaskiwin, di tmeɣriwin tidelsanin d rreḥbat n yedlisen i yettilin di tmurt n Leqbayel d kra n yigezda nniḍen.

Tutlayt-inu: Acḥal yiḍebsiyen n yisefra i d-tessuffɣeḍ?

Ḥsen Maric: Iḍebsiyen, ssuffɣeɣ-d sin, amenzu deg useggas 2008 azwel-is Taɛezzult-iw, llan deg-s 25 yisefra s lmusiqa. Wis sin, isem-is Tiderray yeffeɣ-d di 2020, llan deg-s 33 yisefra s lmusiqa s 6 wallalen ɣer teẓrigin Siruku. Iḍebsiyen-agi, ffɣen-d yakan d idlisen s Tmaziɣt, Tafransist, Taglizit akked Taɛrabt.

Tutlayt-inu: Acu tesmenyafeḍ, d adlis neɣ d aḍebsi?

Ḥsen Maric: Nekk, ḥemmleɣ-ten di sin, acku ma ad xtireɣ, ad xtireɣ adlis. Xedmeɣ-d iḍebsiyen-agi akken ad dduɣ di lebɣi i wid i yi-iḥemmlen d wid i iyi-d yessuturen, imi llan wid ur nḥemmel ara ad ɣren, wid ur nestufa ara, llan daɣen wid umi ur tettunefk ara tegnit akken ad issinen ad ɣren s Tmaziɣt.

Tutlayt-inu: Taggara-a, tessuffɣeḍ-d timseεraq d wuraren s wudem n tkarḍiwin, amek i ak-d-tusa tikti?

Ḥsen Maric: Tikti, tusa-iyi-d sɣur yelli, mi d-tusa seg uɣerbaz, tefka-iyi-d kra n temseɛraq, tefreḥ mi tent-id-ufiɣ, fkiɣ-as-id nekk kra, llant tid i d-tufa, llant kra, ala. Dinna i tt-gezmeɣ di rray ad jemɛeɣ timseɛraq akk i ssneɣ, u ad nadiɣ, ad jemɛeɣ ɣer yemɣaren-nneɣ imi nekk d win i irezzun s waṭas ɣer tudrin-nneɣ di yal tamnaḍt n tmurt-nneɣ.

Asmi i d-semden azal n 800 temseɛraq ssuffɣeɣ-d adlis amenzu s uzwel "timseɛraq" syin ɣer-s rniɣ-d wayeḍ s uzwel "tiqnaẓ" deg llan 400. Yiwwas qqimeɣ d yiman-iw nniɣ-as: Yelha ma nejmeɛ-d ayla-nneɣ, meɛna yif-it ma nesnulfa-d, ad nernu ɣer wayen yellan. Dinna kan dɣa i bdiɣ bniɣ-d kra n temseɛraq, yuɣal yeεǧeb-iyi lḥal serrḥeɣ akken ilaq almi i d-semdeɣ 500 temseɛraq ssuffɣeɣ-tent-id s uzwel "timseεraq n mass Maric". Rniɣ daɣen ssaẓergeɣ-tent-id s tutlayt n Tefransist s uzwel “Les devinettes de M. Mariche". Ssuqleɣ-tent daɣen ɣer Teglizit akked Taɛrabt.

Asmi walaɣ arrac-nneɣ tturaren s tkarḍiwin, ama s tutlayt n Tefransist neɣ s Taɛrabt, dinna i iyi-d-tusa tikti ad d-snulfuɣ uraren-agi s tkarḍiwin (04 wuraren) deg-s ad uraren, deg-s ad lemden idles-nsen amaziɣ. Uraren-agi d ayen i iɛeǧben aṭas n yimawlan, ula d arrac asmi i ten-uɣen ɣur-i di tfaskiwin. Ula d imaswaven d yiselmaden n Tmaziɣt teɛǧeb-asen tikti, sxedmen-tt d yinelmaden i iferḥen aṭas.

Tutlayt-inu: Anwa i ak-d-irennun afud di leqdicat-inek?

Ḥsen Maric: Leḥmala n yimeɣriyen, d wazal i ttaken i leqdic-inu d waṭas n leεtab. Wid i d-yettheyyin leqdicat idelsanen d tfaskiwin. Wid ixeddmen di rradyuwat d tiliẓriwin d yimennasen. Ur tettuɣ ara Smaεil Benḥamna, Yusef Awcic, Farid Rabya, Nabila Gumeẓian d wiyiḍ. Tajmilt tameqqrant i twacult-iw ladɣa tameṭṭut-iw d warraw-iw.

Tutlayt-inu: Anta tutlayt s wacu tḥemmled ad teɣred ?

Ḥsen Maric: Tutlayt s wacu ḥemmleɣ ad ɣreɣ s waṭas, d Tamaziɣt xas ma nekk d win yeqqaren ula s Tefransist, Taglizit akked Taɛrabt. Nekk, d win iḥemmlen ad iɣer yal lḥaǧa ara d-yeɣlin gar yifassen-iw imi ur tezriḍ anda ara d tafeḍ ayen i ak-ilaqen neɣ ayen tettnadiḍ.

Tutlayt-inu: D acu n yisenfaren i la d-tettheyyiḍ?

Ḥsen Maric: “Ɛecra n tesyar deg yiwen n ulemsir”, acku qrib ad ten-fakeɣ irkel. Timseɛraq s tutlayt taglizit akked tutlayt taɛrabt. Setta tmucuha s Teqbaylit, ssuqleɣ-tent ɣer Taɛrabt. Akken daɣen ara d-rnuɣ ammud n yisefra s Tmaziɣt, s Tefransist akked Teglizit.

Tutlayt-inu: Acu i d iswi-inek mi ttusuqlen yedlisen-ik ɣer ukkuz n tutlayin?

Ḥsen Maric: Iswi-inu di tazwara akken ad ssuffɣeɣ idles-nneɣ ɣer tmura tiberraniyin iheddren ama s Teglizit, s Tefransist neɣ s Taεrabt di ddunit, syin ɣer-s daɣen imi nesɛa widen yeqqaren d wid yesselmaden s tutlayin tiberrayin. Nniɣ-as ayɣer ala, ur sen-ttakeɣ ara ttawil d wallalen ara ten-iɛiwnen di ccɣel-agi. D ayagi i yi-yessawḍen ass-agi ssaẓergeɣ-d di Marikan, di Fransa, di Urupa, d kra n tmura Taɛrabin u deg waṭas n tesɣunin n tmedyazt ama di tmura taɛrabin ama di Kanada ama di Marikan.

Tutlayt-inu: Anta tutlayt s wacu tesmenyafed tira?

Ḥsen Maric: Xas ma ttaruɣ s rebɛa n tutlayin, maca tin i ḥemmleɣ mliḥ u swayes i iyi-yeshel ccɣel d Tamaziɣt. Yal mi kfiɣ seg tira s Tmaziɣt, yal ccɣel ttaɛraḍeɣ ad t-ssuqleɣ ladɣa ɣer Tefransist, Taglizit d Taɛrabt.

Tutlayt-inu: Yella kra n wugur i d-temlaled deg leqdic-inek?

Ḥsen Maric: Mačči yiwen wugur meɛna aṭas; di tazwara d aɣbel n uzuzer neɣ n usiweḍ n yedlisen ɣer rebɛa tɣemmar n tmurt-nneɣ. Aɣbel n tnedlisin di tmurt-nneɣ, d wamek teddun lumur yeɛnan akk annar-agi n tektabin. Meɛna imi ḥemmleɣ ayen xeddmeɣ, aya, ileddi-iyi allen ugar, irennu-iyi-d tabɣest.

Tutlayt-inu: Acu d izen-ik i Yimaziɣen merra abeεda ilmeẓyen n wass-a?

Ḥsen Maric: Ad ldin allen-nsen, ad d-akin si tnafa d tirga. Tilawt, a-tt-a da. Ilaq ad nesdukel iɣallen, d tikta akken ad neddu ɣer zdat imi ass-a, nesɛa tamusni, tikta, tadrimt s wayes ara nebnut axxam n Teqbaylit. Tamaziɣt teḥwaǧ-aɣ u tettalas-aɣ irkel. Yal win ara yessikden ɣer laṣel, d iman-is ara iwali. Win ur nerri ddwa i tiṭ-is ur d as-t-id-yettegg uɛemmi-s.

Tutlayt-inu: Acu i d Taqbaylit ɣur-k? Amek tettwaliḍ addad n tutlayt-nneɣ ass-a?

Ḥsen Maric: Taqbaylit, nnig n tutlayt, d iseɣ, d laṣel, d tidet, d tafelsafit n tudert n uqbayli…

Tutlayt-nneɣ ass-a, tbedd, tezdi lqedd-is imi aṭas ala iqeddcen fell-as, yal wa d acu i as-id-yewwi; tamussni, tussna ṣṣwab, tikta, lǧehd, tadrimt. Acu i yessefraḥen mliḥ assa, aṭas n yeqbayliyen ala yettarun s Tmaziɣt neɣ s tutlayin nniḍen. Aya, yerna-as di ccan. Aṭas n lecɣal i d-ikeflen tura, yettwakkes fell-asen uɣebbar. Tban-aɣ-d tidet, tilawt… Tamaziɣt ass-a, tekcem yal aḥric n tussna. Akud yefka-aɣ lḥeqq, fell-aɣ kan, ad nkemmel.

Tutlayt-inu: Ini-d asirem-inek?

Ḥsen Maric: Asirem-inu, d akken Leqbayel yesɛan tadrimt, ilaq ad sseftin tadrimt-nsen deg unnar-agi n yidles, aya d ayen ara d-yefken afud meqqren i usnerni n Tmaziɣt akken ad taɣ ugar u ad teǧǧuǧǧeg. Yal win yesɛan tamusni, ilaq ad tt-id-yernu, akken daɣen i ilaq ad nessuqel ayla-nneɣ u ad nessuqel ɣer-s si tutlayin nniḍen akken ad neddu d wayen i d-yettilin deg umaḍal. D lemxax-nneɣ i iɛemren tuget n tmura n umaḍal, ass-a ma yal yiwen deg-sen ad yefk cwiṭ i Tmaziɣt, ama si lweqt-is, tikta-is, tussna–ines, d tedrimt-is… tajmilt-nsen d tameqqrant ad asen-yecfu umezruy akken yecfa i widen i-tt-id-yessawḍen ar ass-a.

Tutlayt-inu: Awal i ublug tutlayt-inu?

Ḥsen Maric: Tanemmirt-nwen d tameqqrant ɣef leqdicat-nwen. D ayen yessefraḥen nezzeh. Trennum-d aṭas n tlajurin i lebni n yidles-nneɣ amaziɣ. Ad ken-yeḥrez Rebbi u yefk-awen tazmert n tzemmurt. Tettakem-aɣ-id tabɣest, asirem d wafud. Yiwen deg-sen, d nekkini. Kemmlet deg ubrid-agi i d-tewwim, d ayen yessefraḥen. Aqla-ken deg ubrid yessawaḍen.

Tutlayt-inu: Awal-ik n taggara?

Ḥsen Maric: Tanemmirt-im a massa ɣef leqdic-im d wid akk iqeddcen ɣef Tmaziɣt. Aql-aɣ nexdem asurif lɛali di Tmaziɣt-nneɣ, fell-aɣ kan ad nernu, ad neqdec,… awwaḍ ad naweḍ umneɣ.

Tadiwennit, tga-tt. **Cebbiri Farida**

https://sadbendali.blogspot.com/2021/07/tadiwennit-akked-umaru-amedyaz-hsen.html


ناتالي ، شابة بولندية متحمسة للثقافة الأمازيغية

إنها تكتب وتتحدث وتغني بالقبائلية

اسمي ناتالي ، أنا بولندية إسمي ناتالي, أنا بولندية وشغوفة بالثقافة الأمازيغية منذ عام 2003

بدأ كل شيء عندما أخبرني زميل والدي عن منطقة القبايل. هذا ابن مهندس بولندي ، قضى 5 سنوات من مراهقته في الجزائر في السبعينات ، عاش في الجزائر العاصمة ، لكن والداه عرفاه بمنطقة القبائل. عندما سمعت قصته ، كان عمري 13 عامًا. شعرت على الفور بجاذبية هذه المنطقة حيث تلتقي الجبال بالبحر ، واستفسرت على الإنترنت عن الأمازيغ. كلما قرأت أكثر ، كنت مفتونًا بهذا الشعب الذي يمتلك آلاف السنين من التاريخ.

بعد سنوات قليلة ، سمعت أغنية لوناس معطوب "تيغري ن تجالت". أذهلني الصوت. و اللحن و قررت أن أتعلم القباءلية رغم أن المهمة معقدة و ليست بالسهلة لمن يعيش في بولندا ، حيث الثقافة الأمازيغية غير معروفة.

باستغرق لي العثور على موارد للتعلم عدة سن.

قمت مؤخرًا بتثبيت لوحة المفاتيح الأمازيغية كايبر و تطبيق

أميا ق على جهاز الكمبيوتر" المحمول الخاص بي. حصلت على دليل قواعد اللغة الأمازيغية القبايلية كما ل نا يت زراد

كانت البداية صعبة ، ولكن بمساعدة العديد من أصدقاء قبائل ، بدأت في تعلم القواعد و أتقن تمعمريت . هي مختلفة تمامًا عن اللغات الهندو أوروبية. العقبة الوحيدة التي يجب أن أتغلب عليها هي نطق بعض الأصوات و هي ق - ح - ط - ز المدغم : q ، ḥ ، ẓ ، ṭ ، تظل غير ق في عام 2019 تم اختياري للمشاركة في مهرجان راكونتار للفنون في قرية الساحل بمنطقة بوزقان. تألف برنامجي من أداء أغاني جبلية من جنوب بولندا وتنظيم ورشة عمل للرقص التقليدي من منطقة كراكوفيا. للأسف لم تمنح لي التأشيرة الجزائرية بدون أن اعرف سبب ذلك.

إني آمل أن أشارك في النسخة القادمة من المهرجان الذي سيقام في قرية آيت عيسي ، منطقة إعكوران.

النص تمت ترحمته من أمازلينغ Amaz-ling من طرف صادق بن دالي.


Naṭali Dilag, yiwet tlemẓit tapulunit i tezdeɣ tayri n yidles amaziɣ

## Tettaru, tettmeslay, tcennu s Teqbaylit

Nekk, d Nathalie, d Tapulunit. Bdiɣ ḥemmleɣ idles amaziɣ seg useggas n 2003. Yudef-iyi deg wul segmi bdiɣ selleɣ yis-s. Yiwen urgaz yellan ixeddem akked baba deg wakud-nni, yemmeslay-iyi-d ɣef tmurt n Leqbayel. Wagi, d mmi-s n yiwen ujenyur apuluni.

Deg yiseggasen n 70, yesεedda 5 n yiseggasen deg tmaneɣt n Lezzayer. Baba-s, yella yettawi-t ad yissin tamurt n Leqbayel. Netta, iḥekku-iyi-d, nekk, tkeccem-iyi tayri n teqbaylit xas akken lliɣ sεiɣ kan 13 n yiseggasen. Tamurt n Leqbayel, tuɣal tjebbed-iyi dayen kan: idurar ddan d yilel. Uɣaleɣ ttnadiɣ ad issineɣ ugar ɣef tamurt-a, qqareɣ deg internet ɣef Yimaziɣen. Simmal qqareɣ fell-asen, simmal ttiεzizen deg wul-iw. Ula d amezruy-nsen yeεǧeb-iyi aṭas.

Seg wasmi sliɣ i tezlit ''Tiɣri n taǧǧalt'' n Lwennas Meεṭub, tutlayt taqbaylit tebda tkeccem-iyi. Mi ara as-selleɣ tettuɣ iman-iw, tettuɣ anta-yi. Begseɣ ad tt-issineɣ. Acu kan, deg tmurt-iw, ur yettwassen ara yidles amaziɣ. Yewεer-iyi akken ad d-afeɣ ttawil swayes ara tt-lemdeɣ.

Taggara-agi, skecmeɣ anasiw KeyBer akked usnas n usefti n yimyagen di tilifun-inu. Qqareɣ daɣen adlis n tjerrumt n Kamal Nait Zerrad. Cwi kan llan yimeddukal iqbayliyen i yi-εawnen wama di tazwara nneεtabeɣ. Bdiɣ ttissineɣ talɣiwin n tjerrumt, xas akken mxallafent ɣef tutlayin iwumi qqaren "indo-européennes". Lemdeɣ tirawalt s temεemrit xas akka llan yimesla, weεren-iyi i ususru am q, ḥ, ẓ, ṭ, ε.

Deg useggas 2019, fernen-iyi ad kkiɣ di tfaska n ''Racont'art'' i d-yellan di taddart n Saḥel, asun n Buzgan. Deg wahil, lliɣ niqal ad d-cnuɣ kra seg yizlan n yimesdurar n Pulunya akked kra n tezwayin n ccḍeḥ ansayan n tama n Cracovie. Sḥassfeɣ aṭas imi ur ssawḍeɣ ara ad ruḥeɣ imir-nni ɣer Lezzayer acku ur iyi-d-fkin ara l visa, war ma nnan-iyi-d tamentilt.

Ssarameɣ ad izmireɣ ad kkiɣ deg tezrigt i d-iteddun di taddart n At Ɛisi di temnaḍt n Yiεekkuren, ad teffeɣ targit-iw.

Xas tanekda, tettusuqel-d si Tefransist, G.M:

Xas tanekda-s tettusuqel-d si Tefransit, Natalie Doulag, tezga trennu almud-is n tira d umeslay n Teqbaylit. Nettat, d yiwet seg wid yesseqdacen "tutlayt-inu" akked "amaz-ling".

Tanekda, tettunefk-d i Sadeq Bendali

https://sadbendali.blogspot.com/2021/08/natali-dilag-yiwet-tlemzit-tapulunit-i.html


Tajmaεit ger zik d tura

## Tajmaεit, d yiwen n useqqamu (tuddsa) i yesselḥayen timsal akk i icudden ɣer taddart. Si zik ay tella, yal taddart tesεa tajmaεit-is. Tikwal, ad naf ddeqs n tejmuyaε deg yiwet n taddart ; ticki meqqret neɣ tesεa aṭas yimezdaɣ.

### Tajmaεit n zik d wazal-is :

Taddart, d tagrumma n yiderma, yal adrum yesεa tawacult, snat neɣ ugar, zedɣent deg yiwet n tama. Taddart, tettidir, tetteddu s yisuḍaf i d-tga tejmaεit.

Si zik , d at taddart i ifernen win ara yilin d aqerru fell-asen. Mačči d menwala i yettilin d lamin n taddart ; tamezwarut, ilaq ad yili meqqer di leεmer d ccan neɣ yettwassen s rrẓana d lefhama. D win ttqadaren medden, tthabint; d bu tissas d trugza. Yettili d bab n wawal, yettnawal deg wawal...

Ɣer tama n lamin, yettili ccix n lǧameε i d-ilehhun di tɣawsiwin icudden ɣer tesreḍt (ddin) , d tiɣmert iɣef yettsennid. Yettwellih-it., yemmal-as-d timsal n ddin, yesmektay-it-id ma yeɣfel ɣef kra.

Tajmaεit, i tt-iεemren, d imɣaren neɣ lεeqqal n taddart. Yal adrum ad d-yefk ṭṭamen neɣ sin ara yettmeslayen s yisem-is, ɣef leḥsab n twaculin yellan deg-s. Ticki yewweḍ yilemẓi 19 n yiseggasen, ad yekcem tajmaεit akken ad d-imudd afus n tallelt. Tawacult n yilemẓi ttmuddun lweεda ɣef mmi-tsen, acku yezmer i tmasit, yewweḍ d argaz. Qqaren "mmi yewweḍ d anuẓam, yekfa fell-aɣ lḥif". Tettnejmaε zik taddart sya ɣer da, ma teɣli-d kra n temsalt ara seqredcen . Ma ulac kra, ttemlili tikkelt i waggur, ttmuqulen ayen i ilaqen ad yettwaxdem.

Uqbel ad yili unejmuε, yettili-d uberreḥ, yal ṭṭamen ad yessiwel i udrum-is. Irgazen n taddart merra ttilin, ttarran-d i teɣri. Win ur d-nusi ara mebla tamentilt, tettili-d fell-as lexṭiya.

#### Amahil d yiswan n tejmaεit zik :

- Ferru n temsal d yimennuɣen gar yiderma, neɣ gar yimdanen ; atmaten, lǧiran… tuget n temsal cuddent ɣer tlisa.
- Aεiwen n yimeɣban d wid yenḥafen.
- Asiwel ɣer twizi, yiwet di taggara n tefsut, mi ara yili leḥcic yesgem . Ttekksen inijjel, tiεfert d tεeṣṣabin n lkermus i d-yeɣlin s abrid. Tiwizi, timsal snat, tettili di taggara n ḥertadem (llexrif), ttarran tiregwa, ferrsen iberdan semsawayen-ten, imi di tallit-a i beddun yigeffran.
- Afras d usizdeg n tmeqbert .
- Awway d usiweḍ n win yemmuten di berra neɣ deg yinig ɣer taddart d umḍal-is.
- Asuddes n tmecreḍt ama di leεyud neɣ mi ara tebdu tallit n uzemmur . Mi ara yili udfel s waṭas, iεeṭṭel azal n waggur, tajmaεit tessawal-d ɣer tmecreḍt, d tagnit ideg tetten yimezdaɣ aksum.. Qqaren daɣen ad nezlu taḥmamt i udfel, d asfillet akken ad yeḥbes tiyita.
- Axeṭṭi n kra n win ara yakren neɣ ara yeǧǧen actal-is ad yenfel s ayla n wiyaḍ.
- Axeṭṭi n kra n win ara d-yekksen xas tabexsist di tsenṭit alamma yella-d uberreḥ n tejmaεit i userreḥ n tukksa n tbexsisin.
- Axeṭṭi ɣef tliwa ; tilawin s wakud-nsent, irgazen (imeksawen) s wakud-nsen. Mi ara ilint tlawin di tala / amdun / asif, ur ilaq ara ad iqerreb urgaz ɣer din.
- Lexṭiyya ttmuddun yimezdaɣ, yal wa acu yettmuddu. Wa d tadrimt, win ur nesεi ara idrimen, yettak zzit neɣ timẓin neɣ irden.

* Mi ara yili walbeεḍ iεedda ɣef lḥerma d nnif n taddart neɣ yergem-itt, tajmaεit ad t-tessuffeɣ si lufaq n taddart, ad yettwaεzel. Yella wanida i t-ttḥawazen si taddart, ma yessuter ssmaḥ ttxeṭṭin-t kan, ttmuqulen ɣer wudem n twacult-is.

Assaɣ ger tejmuyaε :

Si zik ttemlilin laminat n tudrin, ttemεawanen gar-asen ɣef temsal i ten-yezdin, am waman d trisiti d yiberdan .

Kra n tejmuyaε ttwassnent aṭas, ufraren-d ɣef tiyaḍ s rrẓana n lεeqqal-nsent. Γef waya i asen-d-ssawalent tudrin tiyaḍ akken ad tent-εiwnen di ferru n wuguren i wumi ur zmirent ara. Mi tessaweḍ tejmaεit-nni taberranit ad tefru tamsalt-nni, taddart as-tmudd abandu neɣ sin deg wayla-s.

#### Akud d wadeg n unejmuε:

Ttemlilin yiεeggalen n tejmaεit di tejmaεit ; d aseqqif yesεan tidekkanin, neɣ di lǧameε.

Tajmaεit zik ur tesεiḍ ara kra n usaḍuf i d-yemmalen melmi ara teḥbes. Acukan ma εyan wid tt-iεemren, zemren ad ḥebsen. Ma tessukkes-d daɣen taddart i yimḍebbren, ad tent-teḥbes.

Tajmaεit, deg wakud amiran :

Tajmaεit, di tallit tamirant, qqaren-as aseqqamu n taddart. Mi ara tennejmaε taddart, tferren win ara yilin d aqerru fell-as neɣ akken i as-semman: aselway n useqqamu n taddart. I wakken ad yili yiwen d aselway ilaq ad yili d argaz d wawal, d win ur nettkukru, yessen amek ara yesseddu timsal, yettwassen s tebɣest. Aselway s timmad-is, ad yextir ṭṭemman ukkud ara yexdem, d wid i izemren ad refden tamasit n taddart.

Ad d-yeddem si yal taɣult yiwen neɣ sin .

Mačči bessif si yal adrum ad yeddem yiwen . Yal ṭṭamen ad as-yefk taεkemt i wumi yezmer...

Yettnejmaε useqqamu n taddart, tikkelt i waggur, maca mi ara d-ɣlint temsal iɣef ur bnin ara, snat n tikkal neɣ ugar. Ma teḥsel tegnit neɣ terra tmara, yezmer ad yili unejmuε di yal akud i usqerdec n temsal d tifin n tifrat-nsenti timsal. Wid yeṭṭfen tajmaεit, d ilemmasen di leεmer, maca ɣer yidis-nsen ad naf lεeqqal n taddart.

Ttcawaren-ten di temsal iweεren, yemmukersen am tid cudden-t ɣer tlisa.

Adeg n temliliyin-nsen, d tazeqqa (lǧameε n unnar) ideg ttnejmaεent tdukliwin n yidles, addal d twennadt.

Akud tettaṭṭaf tejmaεit, 3 ar 5 n yiseggasen, ṭṭafaren isuḍaf (aslagan n ugensu). Leεmer n unekcum ɣer tejmaεit 21 n yiseggasen, ayen yella di taddart ad ittekki deg-s, ad d-yefk afus deg-s.

Tiseqquma n tejmaεit :

S umata tajmaεit tesεa tiseqquma i tt-yesseddayen, yal taseqqamut s umahil-is d yiswan-is. Yal taseqqamut, ṭṭffen-tt kra n ṭṭemman. Tiseqquma-a, mgaradent si taddart ɣer tayeḍ . Di taddart n Tiɣilt Meḥmud, d tigi i d tiseqquma-ines:

1- Taseqqamut n ferru n tlufa:

Tferru timsal i icudden s amennuɣ ala ɣef tlisa, takerḍa....amennuɣ akk i icudden ɣer tudert n tudrin. Taseqqamut-a, tekkat nnig tezmert-is akken ur tettaweḍ ara temsalt s axxam n teɣdemt ( ccreε) .

2- Taseqqamut n yimuhal d leqdic:

Telha-d d lebni daxel n taddart s tedrimt n taddart ; am yiberdan d ureqqeε-nsen, lebni tazeqqa n waddal, manege, annar n wurar n ddabex, tamkerḍiwt....

Da tessawal-d tejmaεit i wat taddart, ttgen tiwizi, ttmahalen s nnuba, yal ddurt anwa ara yilin.

3- Taseqqamut tinmettit:

Tettak afus n lemεawna i yimeɣban d wid yenḥafen (tadrimt, učči, uselsa, ddwawi, ..) . Tlehhu-d d yimuḍan ur nezmir ara ad lawin, wid yenneḥwaǧen.

Tikwal tessekcam tseqqamut-a iman-is, tettεawan di lebnii win yeḍruran mliḥ. Ma yella yiwen yeɣli-as uxxam, akk taddart ad d-tger iman-is, ad t-terfed .

4- Taseqqamut n tuddsa:

Ḥettben acḥal n twaculin d yimezdaɣ i yellan di taddart si tallit ɣer tayeḍ. Taseqqamut-a, tesεa assaɣ d tmecredt.

5- Taseqqamut n tedrimt:

Taseqqamut-a, tettejmaε-d tadrimt i d-ikeccmen si lexṭiya, lewεadi d tedrimt ttmuddun yimezdaɣ yal aseggas, rnu idrimen d-ttaznen yiminigen seg yinig. Ayen akk i d-ikeccmen, ssexdamen-t deg useddu n yisenfaren n taddart .

6- Taseqqamut n temsal tizeɣranin (n berra):

Teṭṭef timsal n berra i icudden ɣer nnfeε d leslaḥ n taddart, am lgaz, aman, trisiti d yisenfaren-nniḍen. Ma yella-d unejmuε d tudrin tiyad neɣ d yimasayen n uwanek d tedbelt d ṭṭemman n tseqqamut-a ara iruḥen.

7- Taseqqamut n wallalen:

Taddart, tesεa tiɣawsiwin, am ṭṭwabel d yikersiyen, dduzan n tmeɣra...ticki tella lǧanaza neɣ tameɣra, imezdaɣ n taddart ssuturen ɣur-sen ayen ḥwaǧen.

8- Taseqqamut yerzan tidukliwin:

Tidukliwin n yidles, n waddal neɣ n twennaḍt, ttilint ddaw leεnaya n tejmaεit. Ma ḥwaǧent tadrimt, taɣawsa neɣ bɣant ad xedmeɣ kra n usenfar di taddart, asfugel n kra n tegnit, ad msefhamen d tseqqamut-a.

### Assaɣ n tejmaεit d tejmuyaε n tudrin i as-d-yezzin :

Tuddar yemqaraben, yella wacu i tent-yesdukklen, zemrent ad d-awint isenfaren gar-asent ; aman, lgaz d yiberdan i tent-icerken (les pistes).

Ma yella umennuɣ gar sin yemdanen, neɣ snat twaculin wa si taddart-a, wayeḍ si tin-nniḍen. tajmaεit tessekcam-d iman-is, tferru amennuɣ-a s liser d lxir akken ur ttawḍen ara ɣer yir tagnit neɣ s axxam n ccreε.

Tajmaεit, ama n zik, ama n tura, tthabin-tt medden, ttuggaden ddeεwessu-ines. Acku win yesxesren kra, imezdaɣen akk n taddart, ad t-ɣunzun, ad t-ḍefren s lexwaṭer-nsen. Akken daɣen tesεa azal ameqqran di lebni n tmetti, d uressi d laman gar yimezdaɣ. Xas yella-d umaynut ass-a di tejmaεit, d tudert n yal ass d umbaddal n umaḍal, i t-id-yesnulfan. Ayen yebdan yettruḥu di tuddar-nneɣ, d udem n udrum acku imdanen, uɣalen rewwlen ɣer berra n taddart, bennun di leεzib deg-s ttaǧǧan timezduɣin-nwes, ttnadin lewseε.

Amagrad, tessewjed-itt-id Farida Cebbiri i tutlayt-inu

https://sadbendali.blogspot.com/2021/08/tajmait-ger-zik-d-tura.html